Korea Selatan tandatangan pakatan perkongsian digital pertama dengan Singapura

SEOUL, 26 Rabiulakhir 1444H, Isnin – Korea Selatan dan Singapura menandatangani pakatan perkongsian digital dua hala pada Isnin yang bertujuan meningkatkan perdagangan digital dan kerjasama industri, lapor Agensi Berita Yonhap.

Kementerian Perdagangan, Industri dan Tenaga memaklumkan majlis menandatangani Perjanjian Perkongsian Digital (DPA) berlangsung di Singapura awal hari ini, ketika Menteri Perdagangan Seoul Ahn Duk-geun melawat negara itu.

Ia adalah perjanjian perdagangan digital pertama Korea Selatan.

Kedua-dua negara memulakan rundingan itu pada Jun 2020 dan memuktamadkan pakatan itu akhir tahun lalu.

DPA itu bertujuan menetapkan peraturan bagi transaksi digital yang lebih pantas dan selamat, memudahkan perdagangan dalam digital, termasuk kandungan digital dan pelbagai perkhidmatan dalam talian dan melindungi pengguna dengan lebih baik sepanjang tempoh perdagangan dalam talian, menurut kementerian itu.

Pakatan itu juga dijangka mempromosikan eksport Korea Selatan ke negara-negara ASEAN melalui platform dalam talian kerana Singapura mempunyai platform e-dagang terkemuka seperti Lazada dan Shopee.

Singapura ialah rakan dagangan ke-11 terbesar Korea Selatan dan mempunyai tahap pendigitalan yang sama. – Bernama


DUN Selangor tiada kuasa buat perundangan benar Mahkamah Syariah dengar semakan kehakiman

PUTRAJAYA, 19 Rejab 1443H, Isnin – Mahkamah Persekutuan hari ini mengisytiharkan bahawa Dewan Undangan Negeri (DUN) Selangor tidak mempunyai kuasa untuk membuat enakmen yang membenarkan Mahkamah Syariah negeri mendengar semakan kehakiman berhubung keputusan oleh pihak berkuasa agama negeri.

Panel sembilan hakim yang diketuai Ketua Hakim Negara Tun Tengku Maimun Tuan Mat dalam keputusan sebulat suara berkata mahkamah mendapati Seksyen 66A Enakmen Pentadbiran Agama Islam (Negeri Selangor) 2003 tidak mengikut perlembagaan dan tidak sah kerana ia merupakan peruntukan yang DUN Selangor tidak mempunyai kuasa untuk berbuat demikian.

“Oleh itu, petisyen oleh SIS Forum (Malaysia) dibenarkan tanpa sebarang perintah mengenai kos,” kata Tengku Maimun.

Panel hakim itu turut dianggotai Presiden Mahkamah Rayuan Tan Sri Rohana Yusuf; Hakim Besar Malaya Tan Sri Azahar Mohamed; Hakim Besar Sabah dan Sarawak Datuk Abang Iskandar Abang Hashim dan Hakim Mahkamah Persekutuan terdiri daripada Datuk Seri Mohd Zawawi Salleh, Datuk Vernon Ong Lam Kiat, Puan Sri Zaleha Yusof, Datuk Harmindar Singh Dhaliwal dan Datuk Rhodzariah Bujang.

Pada 22 September tahun lepas, Mahkamah Persekutuan memberikan kebenaran kepada SIS untuk meneruskan tindakan perundangannya di Mahkamah Persekutuan menerusi Perkara 4(4) Perlembagaan Persekutuan.

Tengku Maimun berkata beliau perlu menjelaskan pada awal penghakiman ini bahawa mahkamah itu tidak mengambil kira tentang prosedur atau kesahihan substantif Fatwa dan tidak juga diminta untuk mempertimbangkan sama ada mahkamah secara amnya tidak berkuasa untuk menjalankan penilaian sedemikian di bawah klausa (1A) Perkara 121 Perlembagaan Persekutuan.

Beliau berkata petisyen tersebut hanya melibatkan persoalan sama ada DUN Selangor diberi kuasa untuk menggubal Seksyen 66A Enakmen Pentadbiran Agama Islam (Negeri Selangor) 2003.

“Oleh itu, saya tidak membuat sebarang ulasan atau keputusan mengenai kesahihan substantif atau prosedur Fatwa,” katanya.

Tengku Maimun seterusnya berkata, mahkamah telah secara berturut-turut dan konsisten dalam keputusannya dalam kes Semenyih Jaya dan kes lain, termasuk Indira Gandhi, bahawa kuasa kehakiman persekutuan kekal hanya di Mahkamah Sivil.

Beliau berkata peguam pempetisyen (SIS Forum) berhujah bahawa semakan kehakiman adalah satu aspek unik dan eksklusif kuasa kehakiman yang diberikan kepada Mahkamah Tinggi Sivil.

“Peguam itu juga berhujah bahawa Mahkamah Syariah atas dasar perlembagaan, tidak berupaya untuk melaksanakan kuasa kehakiman atas sebab mereka tidak berkongsi jaminan perlembagaan kebebasan kehakiman yang sama seperti Mahkamah Sivil yang tinggi.

“Semakan kehakiman adalah ciri unik bagi Mahkamah Sivil disahkan oleh mahkamah ini yang memutuskan dalam kes Semenyih Jaya dan Indira Gandhi,” katanya.

Tengku Maimun berkata tidak jelas dalam rekod bahawa Seksyen 66A Enakmen Pentadbiran Agama Islam (Negeri Selangor) 2003 bertujuan untuk meliputi perkara undang-undang Islam sahaja dan bukan perkara dalam bidang undang-undang awam dan/atau kuasa undang-undang awam.

“Apabila peruntukan itu dibuat secara umum, dan tanpa had, mahkamh ini tidak dibenarkan, sama ada untuk meminda atau membuat semula statut itu. Satu-satunya kewajipannya adalah membatalkannya dan menyerahkannya kepada Dewan Undangan Negeri Selangor, jika perlu, menggubalnya semula konsonan dengan perkara 1 Senarai Negeri, Jadual Kesembilan Perlembagaan Persekutuan,” katanya dan menambah dalam petisyen sekarang tidak dapat berbuat demikian.

Tengku Maimun berkata cukup untuk menyatakan bahawa tafsiran frasa ‘orang yang menganut agama Islam’ dan membaca tujuan perkara 1 mencadangkan bahawa item 1 tidak boleh mempertimbangkan, dan tidak sekali-kali bertujuan, untuk memberikan kuasa semakan kehakiman kepada Mahkamah Syariah. hanya dengan mentakrifkan pencelah itu sebagai seorang ‘Muslim’.

“Semakan kehakiman, mengikut sifatnya, melibatkan penyeliaan badan pentadbiran dengan merujuk kepada kuasa undang-undang awam yang terletak pada mereka. Tidak mengambil kira agama.

“Percubaan untuk memberikan bidang kuasa semakan kehakiman kepada Mahkamah Syariah dengan kononnya untuk mentakrifkan ‘Majlis’ sebagai ‘Muslim’ adalah di luar perkara itu walaupun Seksyen 2 Enakmen Pentadbiran Agama Islam (Negeri Selangor) 2003, dan seksyen 66A yang sama, oleh itu bertentangan dengan perlembagaan,” katanya ketika menyampaikan keputusan itu pada prosiding secara maya hari ini.

SIS Forum memohon kebenaran untuk memulakan cabaran itu, memohon untuk mengisytiharkan sebagai tidak sah Seksyen 66A Enakmen Pentadbiran Agama Islam (Negeri Selangor) 2003 yang menyatakan bahawa Mahkamah Tinggi Syariah boleh, atas permohonan seseorang, mempunyai bidang kuasa untuk memberikan kebenaran dan mendengar permohonan semakan kehakiman terhadap keputusan yang dibuat oleh majlis atau jawatankuasa yang menjalankan fungsi di bawah enakmen tersebut.

SIS Forum memfailkan permohonan itu pada 21 Jan 2020 dan menamakan Kerajaan Negeri Selangor sebagai responden selepas Mahkamah Tinggi Kuala Lumpur menolak permohonan semakan kehakimannya untuk mencabar keputusan Jawatankuasa Fatwa Selangor yang mengisytiharkan pertubuhan itu sebagai sesat dan menyeleweng daripada ajaran Islam yang sebenar.

Hakim Mahkamah Tinggi ketika itu Datuk Nordin Hassan (kini hakim Mahkamah Rayuan) memutuskan bahawa mahkamah sivil tidak mempunyai bidang kuasa berkaitan undang-undang Syariah, dan menambah bahawa isu fatwa itu berkaitan dengan undang-undang Syariah dan berada di bawah bidang kuasa eksklusif Mahkamah Syariah.

Hakim itu berkata Seksyen 66A adalah satu cara untuk mendapatkan semakan kehakiman terhadap jawatankuasa fatwa di Mahkamah Tinggi Syariah.

Peguam Datuk Malik Imtiaz Sarwar mewakili SIS Forum manakala Penasihat Undang-undang Negeri Selangor Datuk Salim Soib @ Hamid bertindak bagi pihak kerajaan Selangor dan peguam Zainur Zakaria dan Mohamed Haniff Khatri Abdulla, mewakili Majlis Agama Islam Selangor (MAIS), sebagai pencelah dalam kes tersebut. – Bernama


UEC perlu ikut Dasar Pendidikan Kebangsaan: Muhyiddin

BANGI, 27 Zulkaedah 1441H, Ahad – Pejabat Perdana Menteri (PMO) menegaskan bahawa Tan Sri Muhyiddin Yassin tidak menyatakan akan mengiktiraf Sijil Peperiksaan Bersepadu (UEC), dalam pertemuannya bersama pimpinan Hua Zong pada 16 Julai lalu.

Sebaliknya, Perdana Menteri menegaskan UEC perlu mengikut Dasar Pendidikan Kebangsaan sekiranya mahu dipertimbangkan penyelesaiannya oleh kerajaan pada masa hadapan, kata pejabat itu.

“YAB Perdana Menteri menyebut bahawa UEC telah mendapat pengiktirafan sebahagian (partial recognition) apabila kerajaan pada masa lalu telah menerima lepasan UEC untuk mengikuti Program Ijazah Sarjana Muda Perguruan (PISMP) dalam bidang pengkhususan Bahasa Cina di Institut Pendidikan Guru Malaysia (IPGM).

“Kerajaan pada tahun 2012 telah menerima lepasan UEC untuk mengikuti program PISMP dalam bidang Bahasa Cina dengan syarat mereka lulus Sijil Pelajaran Malaysia (SPM) dan memperolehi sekurang-kurangnya gred kepujian dalam Bahasa Melayu,” katanya dalam kenyataan, hari ini.

Kenyataan itu dikeluarkan susulan terdapat dakwaan mengatakan Perdana Menteri secara peribadi akan mengiktiraf UEC.

Terdahulu, Sin Chew Daily melaporkan pertemuan Hua Zhong dengan Muhyiddin bagi mendesak kerajaan mengiktiraf UEC.

Pertemuan yang diketuai Tan Sri Goh Tian Chuan itu telah menyerahkan 15 tuntutan berkenaan ekonomi, politik dan pendidikan kepada Perdana Menteri, pada masa sama menggesa kerajaan mengiktiraf sijil UEC SMPC.

Laporan Sin Chew Daily turut mendakwa kononnya Muhyiddin berharap UEC akhirnya diiktiraf, namun akui bahawa ianya sukar dilakukan.

UEC adalah silibus sekolah persendirian Cina yang mana sukatan pelajarannya diambil dari Taiwan.

Pengiktirafan UEC bercanggah dengan Dasar Pendidikan dan Akta Pendidikan 1996.


Azmin nafi tanding DUN Hulu Kelang

SHAH ALAM, 18 Zulhijjah 1444H, Jumaat – Datuk Seri Mohamed Azmin Ali menolak dakwaan bertanding di Hulu Kelang, sekali gus menepis khabar angin beliau ‘pulang’ ke kampung halaman.

Penyandang ADUN Bukit Antarabangsa dan Ketua Penerangan Perikatan Nasional (PN) itu berkata, adalah naif bagi mereka yang mendakwa beliau akan bertanding di Hulu Kelang semata-mata kerana pusat khidmat itu telah dijadikan bilik gerakan.

“Saya telah ditawarkan kerusi di Hulu Kelang, Morib, Batu Tiga dan beberapa lagi tetapi saya tidak akan bertanding di Hulu Kelang hanya kerana itu kampung saya,” kata bekas Menteri Besar Selangor itu.

Azmin yang kini mengetuai pasukan pilihan raya PN di Selangor berkata, PN telah mengaktifkan pusat khidmat mereka sebagai bilik gerakan di seluruh negeri sejak 23 Jun, selepas Dewan Undangan Negeri (DUN) dibubarkan.

Beliau berkata, kepimpinan tertinggi PN bakal menentukan siapa yang akan bertanding di kerusi masing-masing pada Pilihan Raya Negeri (PRN) dan beliau turut ditawarkan kerusi lain untuk bertanding.

“Hulu Kelang telah menjadi kampung halaman saya sejak saya berumur empat tahun sejak 1968 dan ya, saya telah ditawarkan untuk bertanding di sana tetapi saya juga dapat tawaran daripada kawasan lain.

“Parti menentukan di mana seseorang itu bertanding – bukan saya. Strategi PN adalah calon yang boleh menang, yang kita ada ramai – bukan sekadar meletakkan calon di mana-mana sahaja – mereka mestilah calon yang boleh berkhidmat kepada rakyat,” katanya.


Israel bunuh kejam 2 pejuang Palestin

NABLUS, 19 Jamadilakhir 1444H, Khamis – Dua rakyat Palestin maut akibat tembakan tentera rejim Israel dalam insiden berasingan di Tebing Barat yang diduduki, semalam.

Kementerian Kesihatan Palestin mengesahkan, Ahmad Abu Junaid, 21, ditembak di kepala dan cedera parah ketika serbuan tentera di kem pelarian Balata Nablus pada pagi Rabu.

Dia dibawa ke Hospital Rafidia untuk mendapatkan rawatan, namun disahkan meninggal dunia pada petang semalam.

Media Palestin melaporkan, pasukan tentera Israel yang menyamar menyerbu kem Balata pada awal pagi.

Serbuan itu mencetuskan konfrontasi membabitkan lontaran batu dan berbalas tembakan.

Kumpulan bersenjata Lions Den – yang berpangkalan di Nablus – dalam satu kenyataan berkata, anggota pejuangnya terbabit dalam pertempuran ketika Abu Junaid ditembak.

Katanya, dia adalah anggota kumpulan bersenjata ‘Briged Balata’.

Tentera Israel mendakwa, pihaknya melepaskan tembakan ke arah seorang warga Palestin bersenjata yang menembak mereka.

Bagaimanapun tiada tentera yang dilaporkan cedera.

Sementara itu, di kawasan lain di Tebing Barat, seorang lelaki Palestin ditembak mati selepas dia didakwa cuba menikam seorang peneroka haram Israel di Hebron.

Dia dikenali sebagai Sanad Mohammad Samasra berusia 19 tahun.

Pakar perubatan Israel berkata, seorang lelaki cedera akibat tikaman berhampiran pos penempatan haram di kawasan Hebron. – Agensi


Kenapa sejarah bosan?

1. JENAKA yang kita biasa dengar di sekolah dulu ialah sesiapa yang rasa susah nak tidur malam, bacalah buku teks Sejarah. Nescaya akan mudah tidur.

2. Ia adalah simbolik betapa bosannya pelajaran Sejarah sehingga menyebabkan rasa mengantuk dan tertidur. Persoalannya kenapakah sejarah membosankan?

3. Antara faktor terbesar pada pandangan saya ialah cara penyampaian dan kaedah pembelajaran itu sendiri.

4. Mata pelajaran Sejarah di sekolah disampaikan secara terlalu berfakta (factual). Para pelajar diminta menghafal nama, tempat dan tarikh secara tepat sehingga kadang-kadang nilai sejarah itu tenggelam dan tidak diberikan perhatian khusus.

5. Pada pandangan saya nilai dan pengajaran sejarah itu adalah lebih penting dan sepatutnya mendominasi kandungan mata pelajaran di sekolah.

6. Selain itu kegagalan kita mengaitkan fakta sejarah dengan realiti semasa juga menyebabkan para pelajar bosan lantaran tidak nampak relevannya topik yang dipelajari.

7. Sebagai contoh, para pejuang kemerdekaan negara sanggup menggadaikan nyawa sendiri demi mempertahankan tanahair tercinta dari dikuasai penjajah secara fizikal.

8. Hari ini kita tidak perlu lagi melawan penjajah secara fizikal, jadi fakta sejarah tersebut jadi lapuk. Namun penjajahan alaf baharu yang datang secara licik melalui serangan aqidah, pemikiran dan budaya sebenarnya jauh lebih berbahaya.

9. Ia datang dalam bentuk politik, ekonomi, pendidikan, perundangan, teknologi dan media massa. Ini bermakna selain kekuatan ketenteraan, kita sebagai warganegara yang patriotik perlu mempertahankan negara dari ancaman penjajahan alaf baru ini dengan kepakaran dan kekuatan dalam semua bidang strategik ini.

10. Mata pelajaran Sejarah perlu ditulis semula dan disampaikan dalam bentuk yang lebih segar dan relevan. Supaya kita tidak melahirkan generasi yang membenci sejarah dan terus dijajah oleh musuh!

Ir Ts Muhammad Lukman Al Hakim
Setiausaha Agung BERJASA


Muhammad Hafizuddeain dilantik Panglima Tentera Darat ke-30

KUALA LUMPUR, 20 Safar 1445H, Rabu – Timbalan Panglima Tentera Darat (PTD), Lt Jen Datuk Muhammad Hafizuddeain Jantan dilantik sebagai PTD yang ke-30 berkuat kuasa hari ini.

Muhammad Hafizuddeain, 55, turut dinaikkan pangkat sebagai Jeneral dan mengambil alih jawatan nombor satu dalam Tentera Darat daripada Jeneral Tan Sri Mohammad Ab Rahman.

Majlis Pemakaian Pangkat dan Serah Terima Tugas PTD disempurnakan Menteri Pertahanan, Datuk Seri Mohamad Hasan di Wisma Pertahanan di sini hari ini.

Muhammad Hafizuddeain, 55, yang dilahirkan di Segamat, Johor pada 18 April 1968, sebelum ini dilantik sebagai Timbalan PTD pada 23 Mac tahun ini.

Mendapat pendidikan menengah dari Maktab Tentera Diraja pada 1985, Muhammad Hafizuddeain memulakan khidmat pada 19 Ogos 1986 sebagai Pegawai Kadet sebelum ditauliahkan sebagai Lt Muda dalam kor Rejimen Askar Melayu Diraja (RAMD) dua tahun kemudian.

Bapa kepada tiga cahaya mata itu memiliki pengalaman yang cukup luas kerana telah memegang pelbagai jawatan penting di peringkat Tentera Darat Malaysia (TDM) dan Kementerian Pertahanan (MINDEF) sebagai pemerintah, staf dan jurulatih.

Sepanjang perkhidmatan, beliau juga menghadiri pelbagai kursus antaranya Diploma Sains Pengurusan di Institut Tadbiran Awam Negara, Sarjana Sains Sosial (Pengajian Pertahanan) di Maktab Pertahanan Angkatan Tentera, Sarjana Pengurusan di Filipina, Infantry Officer Advance Course di Amerika Syarikat dan Royal College of Defence Studies di United Kingdom.

Antara jawatan penting yang pernah disandang Muhammad Hafizuddeain ialah Pegawai Memerintah di Batalion Keempat RAMD (2003-2005), Panglima Briged Kelima Infantri Malaysia (2018-2020) dan Panglima Medan Barat Tentera Darat (2021-2023).

Beliau juga pernah dilantik sebagai Ketua Staf di Markas Briged Kelapan Infantri Malaysia (2009-2010), Ketua Penolong Setiausaha di Bahagian Dasar MINDEF (2014-2016) dan Ketua Staf di Markas Divisyen Ketiga Infantri Malaysia (2016-2017).- Bernama


Kes meningkat, Palestin catat 426 jangkitan baharu COVID-19

GAZA, 13 Safar 1442H, Khamis – Kementerian Kesihatan Palestin memberi amaran berlaku peningkatan kes COVID-19 di seluruh wilayah yang diduduki Israel.

Menterinya, Mai Al-Kailah mengesahkan 426 kes jangkitan COVID-19 baharu dan lapan kematian hari ini.

Beliau mengumumkan bahawa 321 penduduk Palestin di Tebing Barat yang diduduki telah disahkan positif dan lima kematian dicatatkan dalam 24 jam terakhir.

Di Gaza, walaupun kemiskinan berleluasa dan kekurangan infrastruktur, 37 jangkitan baru telah disahkan, sementara 68 orang dijangkiti wabak itu – termasuk tiga kematian di Baitulmaqdis Timur.

Pihak berkuasa telah melaksanakan perintah berkurung penuh atau sebahagian di seluruh Semenanjung Gaza sejak 24 Ogos, berikutan diagnosis kes pertama COVID-19 di kalangan penduduk.

Perintah berkurung itu dikurangkan sebahagiannya tetapi sekolah, masjid, dan kemudahan awam yang lain tetap ditutup. Perintah berkurung setiap malam juga masih dilaksanakan.

Dalam satu kenyataan media, Al-Kailah mengenal pasti lima daripada lapan kematian yang disahkan iaitu 3 lelaki dan 2 wanita.

Mereka dari timur laut Hebron, bandar Hebron, Bethlehem, Qalqilya dan Ramallah. Tiga lagi berasal dari Baitulmaqdis Timur yang diduduki.

Setakat ini dilaporkan, 696 pesakit COVID-19 telah sembuh di wilayah yang dijajah, termasuk 319 kes sembuh di Baitulmaqdis dalam dua hari terakhir. – Agensi


Afrika Selatan berisiko lumpuh depani wabak Ebola, COVID-19: WHO

GENEVA, 11 Muharram 1443H, Jumaat – Pertubuhan Kesihatan Sedunia (WHO) memberi amaran Afrika Selatan kini berdepan wabak baharu demam Marburg dan Ebola yang berisiko memberi tekanan besar pada sistem kesihatan.

Pengarah Serantau WHO untuk Afrika, Matshidiso Moeti berkata, wabak baharu itu menyebabkan banyak cabaran yang terpaksa dihadapi pemerintah, termasuk ancaman pandemik COVID-19.

“Kita sangat prihatin terhadap Afrika Barat. Ini kerana memerangi wabak adalah cabaran yang kompleks,” kata Moeti.

Ivory Coast mula memvaksinasi pekerja kesihatan bagi memerangi wabak Ebola di bandar Abidjan pada Isnin, setelah satu kes virus maut itu dilaporkan minggu lalu.

Sabtu lalu, negara itu mengesahkan kes pertama Ebola sejak tahun 1994.

Pihak berkuasa mendakwa ia adalah kes terpencil membabitkan seorang wanita berusia 18 tahun yang pernah melakukan perjalanan ke negara jiran Guinea.

Minggu lalu, pihak berkuasa kesihatan di Guinea mengesahkan satu kematian dari virus Marburg, yang menyerupai wabak Ebola.

Afrika menghadapi lebih banyak wabak penyakit berjangkit setiap tahun daripada wilayah lain, kata Moeti.

“Sistem kesihatan di Afrika Barat khususnya, lebih lemah berbanding di kawasan lain di benua ini,” katanya.

Sementara itu, data WHO juga menunjukkan bahawa Afrika Barat mencatatkan jumlah kematian COVID-19 tertinggi dalam tempoh sebulan terakhir, membabitkan Ivory Coast, Guinea dan Nigeria. – Agensi


Sokongan bersyarat PN bukti kerajaan baharu Ismail Sabri tak stabil

Oleh Athirah Huda Zalhe

BANGI, 11 Muharram 1443H, Jumaat – Parti Barisan Jemaah Islamiah Se-Malaysia (BERJASA) menyifatkan kerajaan baharu yang bakal dibentuk di bawah kepimpinan Datuk Seri Ismail Sabri Yaakob bukanlah sebuah pemerintahan yang stabil.

Ini kerana, pembentukan kerajaan itu sangat bergantung kepada kepuasan pimpinan-pimpinan parti yang menyokongnya, termasuk Parti Pribumi Bersatu Malaysia (Bersatu).

Apatah lagi, perkara itu jelas dinyatakan Pengerusi Perikatan Nasional (PN), Tan Sri Muhyiddin Yassin dalam satu kenyataan, semalam.

Muhyiddin berkata, seramai 50 Ahli Dewan Rakyat dari parti-parti gabungan PN, iaitu 31 daripada Bersatu, 18 (PAS) dan satu (STAR) bersetuju menyokong Ismail Sabri sebagai calon Perdana Menteri dengan bersyarat.

Perdana Menteri ‘caretaker’ itu berkata, Ismail Sabri perlu memastikan ahli Jemaah Menteri yang bakal dilantik adalah mereka berintegriti, beramanah dan bebas daripada sebarang pertuduhan jenayah di mahkamah.

Katanya, syarat berkenaan selaras dengan prinsip PN untuk mempertahankan kerajaan yang berintegriti.

Mengulas perkara itu, Presiden BERJASA, Ustaz Haji Zamani Ibrahim berkata, syarat yang diberikan oleh Muhyiddin itu pastinya memberi makna kepada kelangsungan kerajaan baharu kelak.

“Pembentukan barisan Kabinet nanti adakah berasaskan kepada keperluan negara atau untuk memenuhi selera pimpinan parti.

“Kalau sebelum ini UMNO mampu menjatuhkan kerajaan PN dengan menarik sokongan kepada PN, ini juga boleh dilakukan oleh parti Bersatu,” katanya kepada Ismaweb.net, hari ini.

Beliau berkata, syarat itu juga menjadi peringatan supaya kerajaan baharu tidak membabitkan kluster mahkamah dalam pembentukan Kabinet.

“Perdana Menteri ke-9 juga diingatkan supaya tidak campur tangan dalam kes-kes yang sedang dikendalikan oleh mahkamah berkaitan beberapa individu pimpinan parti dan Ahli Parlimen.

“PM ke-9 pastinya menghadapi jalan sukar untuk membuat pertimbangan bijak di antara memenuhi syarat yang diberikan oleh Presiden Bersatu atau memenuhi kehendak UMNO pro-Zahid.

“Kedua-dua ini mampu memberikan tekanan kepada kestabilan kerajaan baharu nanti,” katanya.

Atas dasar itu, BERJASA kekal dengan pandangan sebelum ini supaya semua Ahli Parlimen mesti direhatkan sehingga tempoh munasabah untuk Pilihan Raya Umum Ke-15 (PRU15) diadakan.

Ustaz Zamani berkata, pengisytiharan darurat politik perlu dilaksanakan dan pembentukan Majlis Khas Pemulihan Negara Sementara (MPKNS) juga dibentuk.

Katanya, MPKNS ini perlu dianggotai dan dikendalikan oleh pihak-pihak yang tidak berkepentingan politik.

“BERJASA melihat sistem politik negara kita perlu dibina semula. Ianya sudah dirosakkan oleh pemain politik rakus, warlord dan tidak berintegriti.

“Mereka lebih senang bermain di atas pentas politik yang sudah rosak dan rakyat berada dalam keadaan yang mampu mereka perbodohkan.

“Sudah sampai masanya mereka semua direhatkan dan sistem politik tanah air kita mesti dipulihkan serta rakyat perlu dicerdikkan dengan agenda agama, bangsa dan negara,” kataanya.


HFMD: 17 taska di Kelantan ditutup sejak bulan lepas

KOTA BHARU, 24 Syawal 1443H, Rabu – Sebanyak 17 taska di Kelantan ditutup sejak bulan lepas berikutan penyakit tangan, kaki dan mulut (HFMD) yang semakin membimbangkan, kata Pengarah Kesihatan Negeri (JKN) Kelantan, Datuk Dr Zaini Hussin.

Beliau berkata, penutupan taska terpaksa dibuat selepas penilaian risiko dilakukan pegawai JKN di taska terbabit bagi menggelak wabak itu merebak dalam kalangan kanak-kanak.

Katanya, kebanyakan taska yang diarahkan tutup adalah di jajahan Kota Bharu, Pasir Puteh, Bachok dan Pasir Mas.

“Terdapat 1,233 kes HFMD dilaporkan di Kelantan pada minggu epidemik ke-20 (15 hingga 21 Mei 2022) menjadikan jumlah kumulatif kes HFMD dilaporkan di Kelantan adalah sebanyak 3,726 kes.

Dalam tempoh sama sebanyak 20 wabak HFMD dilaporkan dan sebahagian besar wabak yang dilaporkan adalah melibatkan taska dan pusat jagaan kanak-kanak,” katanya dalam kenyataan, hari ini.

Mengulas lanjut, Dr Zaini berkata majoriti kes adalah dalam kalangan kanak-kanak berumur satu hingga empat tahun iaitu sebanyak 71.6 peratus manakala secara keseluruhan 92.8 peratus daripada kes yang dilaporkan adalah berumur enam tahun dan ke bawah. – Bernama


PdPR kekal di negeri dalam Fasa Dua PPN

KUALA LUMPUR, 23 Zulkaedah 1442H, Ahad – Sesi pengajaran dan pembelajaran bagi murid kelas peperiksaan di lima negeri yang beralih ke Fasa Dua Kawalan Pergerakan dalam Pelan Pemulihan Negara (PPN) bermula esok, akan terus dilaksanakan secara pengajaran dan pembelajaran di rumah (PdPR) sehingga cuti pertengahan penggal.

Kementerian Pendidikan (KPM) dalam kenyataan hari ini memaklumkan, cuti pertengahan penggal ini akan bermula pada 16 Julai bagi negeri Kumpulan A dan 17 Julai bagi negeri Kumpulan B.

Menurutnya, pemakluman lanjut mengenai pengoperasian sekolah bagi sesi penggal berikutnya yang dijadualkan pada 25 Julai akan dibuat sekurang-kurangnya seminggu sebelum penggal persekolahan itu bermula.

“Berdasarkan prosedur operasi standard (SOP) Majlis Keselamatan Negara (MKN) bagi Fasa 2 PPN, sekolah dibenarkan beroperasi untuk sesi PdP secara bersemuka terhad kepada murid kelas peperiksaan sahaja.

“Bagaimanapun, KPM ingin memaklumkan bahawa Takwim Persekolahan KPM tahun 2021 adalah kekal seperti yang telah diumumkan oleh Menteri Kanan Pendidikan (Datuk Dr Radzi Jidin) dalam sidang media pada 6 Jun lepas,” menurut kenyataan itu.

Radzi pada sidang media Jun lepas berkata, PdPR akan dilaksanakan selama 25 hari persekolahan bermula 13 dan 14 Jun mengikut kumpulan negeri masing-masing sehingga cuti pertengahan penggal.

Semalam, Menteri Kanan (Kluster Keselamatan), Datuk Seri Ismail Sabri Yaakob mengumumkan Perlis, Kelantan, Perak, Pahang dan Terengganu beralih ke Fasa Dua Kawalan Pergerakan dalam PPN mulai esok.

Keputusan itu diambil berdasarkan nilai ambang di negeri-negeri berkenaan yang telah berjaya dicapai iaitu purata kes harian COVID-19 menurun di bawah 4,000 kes, kadar penggunaan katil di unit rawatan rapi (ICU) pada paras sederhana dan kadar vaksinasi bagi populasi yang telah menerima dua dos lengkap mencapai 10 peratus. – Bernama


DBKL lantik perunding reka bentuk semula parit, longkang elak banjir kilat

KUALA LUMPUR, 6 Syaaban 1442H, Rabu – Dewan Bandaraya Kuala Lumpur (DBKL) melantik perunding bagi mengkaji dan mereka bentuk semula parit monsun serta longkang untuk meningkatkan keupayaan infrastruktur itu bagi menampung jumlah air hujan, seterusnya mengatasi masalah banjir kilat.

Menteri Wilayah Persekutuan Datuk Seri Dr Shahidan Kassim berkata perunding yang dilantik diarah menyiapkan kajian itu dalam tempoh 12 bulan berdasarkan kala purata ulangan (ARI) 200 (reka bentuk infrastruktur saliran dan pantai daripada 100 tahun ARI kepada 200 tahun ARI) oleh Jabatan Pengairan dan Saliran (JPS).

“Ini penyelesaian secara menyeluruh bagi mengatasi banjir dengan menggunakan ARI 200 sebagai asas mereka bentuk semula keupayaan sungai dan longkang termasuk longkang tepi jalan raya di Kuala Lumpur,” katanya ketika menggulung perbahasan usul mengenai banjir kilat di Kuala Lumpur pada persidangan Dewan Rakyat hari ini.

Shahidan turut menjelaskan banjir kilat di Kuala Lumpur pada 7 Mac lepas, bukan berpunca daripada kegagalan fungsi enam kolam takungan banjir JPS di wilayah itu, sebaliknya kolam itu berfungsi dengan kapasiti mencukupi bagi menampung air hujan selain beroperasi mengikut prosedur operasi standard (SOP) yang ditetapkan.

Enam kolam berkenaan ialah Kolam Batu di Batu; Kolam Nanyang (Jinjang); Kolam Batu 4 ½ (Jalan Klang Lama); Kolam Delima (Kepong); Kolam Taman Wahyu (Selayang); dan Kolam Taman Desa (Seputeh).

Bagaimanapun katanya, Kolam Takungan Banjir Boyan di Sungai Bunus, Titiwangsa tidak dapat menampung jumlah air hujan yang luar biasa melebihi kapasiti kolam terbabit dan berlaku limpahan air ke kawasan sekitar.

“JPS sedang melaksanakan projek tebatan banjir di kawasan PULAPOL (Pusat Latihan Polis) Jalan Semarak selain membina tembok penahan banjir bagi mengelakkan kejadian sama berulang,” katanya.

Menteri Wilayah Persekutuan itu berkata ketika hujan lebat pada Isnin, Terowong Jalan dan Pengurusan Air Banjir (SMART) diaktifkan dan proses lencongan air banjir berlangsung selama hampir enam jam dengan keseluruhan sebanyak 1.15 juta meter padu air dilencongkan.

Terdahulu, Yang Dipertua Dewan Rakyat Tan Sri Azhar Azizan Harun meluluskan usul yang dikemukakan Fong Kui Lun (PH-Bukit Bintang) dan Ahmad Fahmi Mohamed Fadzil (PH-Lembah Pantai), mengenai bencana banjir kilat yang melanda Lembah Klang untuk dibahaskan Ahli Dewan Rakyat hari ini.

Empat Ahli Parlimen pembangkang mengambil bahagian pada sesi perbahasan usul itu iaitu Fong; Ahmad Fahmi; Lim Lip Eng (PH-Kepong) dan Tan Kok Wai (PH-Cheras) yang rata-rata membangkitkan mengenai langkah serta mekanisme kontingensi bencana banjir kilat, bantuan yang disalurkan kepada mangsa banjir dan soal sistem amaran awal banjir.

Ahmad Fahmi mencadangkan agar kerajaan menambah baik sistem maklumat bantuan banjir melalui penghantaran khidmat pesanan ringkas (SMS) bagi pemakluman kepada penerima bantuan termasuk inidividu yang tidak layak atau tidak memenuhi kriteria menerima bantuan.

Sementara itu, Timbalan Menteri di Jabatan Perdana Menteri (Tugas-Tugas khas) Datuk Mastura Mohd Yazid berkata kerajaan sedang meneliti semula mekanisme pengurusan bencana negara termasuk meminda takrifan banjir kilat sebagai kejadian bersifat bencana dalam Arahan Majlis Keselamatan Negara.

Beliau berkata cadangan penstrukturan semula taktifan dan penilaian terhadap hal-hal berkaitan banjir kilat wajar dilakukan kerana kejadian itu juga adalah musibah yang dihadapi rakyat, sekali gus memudahkan lagi penyaluran bantuan kepada mangsa.

“Walaupun banjir kilat belum ditarifkan sebagai bencana (tapi) sekiranya disyorkan Jawatankuasa Bencana Wilayah atau daerah, berdasarkan impak kejadian itu (nyawa dan harta benda) serta keperluan mangsa berpindah ke pusat pemindahan sementara, penyaluran bantuan boleh dipertimbangkan,” katanya.

Dalam pada itu, Timbalan Menteri Alam Sekitar dan Air Datuk Mansor Othman mengakui terdapat kelemahan pada sistem amaran awal bencana khususnya dalam menentukan ketepatan lokasi potensi bencana, bagaimanapun agensi terlibat sedang menambah baik sistem itu.

Katanya JPS juga merancang menaik taraf sistem amaran awal bencana yang baharu di lembangan sungai seluruh negara melibatkan 516 unit siren dan 155 kamera web sedia ada serta pemasangan baharu 361 kamera web dengan peruntukan keseluruhan bernilai RM160 juta. – Bernama


PM bertemu Biden, pemimpin ASEAN di Rumah Putih

WASHINGTON D.C, 12 Syawal 1443H, Jumaat – Perdana Menteri Datuk Seri Ismail Sabri Yaakob bertemu Presiden Amerika Syarikat (AS) Joe Biden dan pemimpin ASEAN di Rumah Putih pada Khamis (Jumaat di Malaysia).

Presiden Biden mengadakan pertemuan dengan para pemimpin ASEAN untuk Sidang Kemuncak Khas ASEAN-AS selama dua hari di sini bermula Khamis.

Ismail Sabri menyertai Biden dan pemimpin ASEAN untuk bergambar berkumpulan di perkarangan Rumah Putih. – Bernama


Pencapaian UMNO dalam PRN lebih teruk dari PRU15

BANGI, 26 Muharam 1445H, Ahad – Kekalahan UMNO pada Pilihan Raya Negeri (PRN) enam negeri semalam mengesahkan pengundi Melayu Islam termasuk pengundi tradisi dan ahli parti itu tidak mahu mengundi Barisan Nasional (BN).

Bekas Timbalan Ketua UMNO Putrajaya, Datuk Tun Faisal Ismail Aziz berkata, pencapaian UMNO jauh lebih teruk berbanding Pilihan Raya Umum ke-15 (PRU15) apabila BN hanya memenangi 19 kerusi (17.6 peratus) daripada 108 kerusi Dewan Undangan Negeri (DUN) yang dipertandingkan.

Menurutnya, keadaan itu menunjukkan pengundi Melayu Islam menolak pemimpin yang terkait rasuah, isu moral dan integriti selain menolak parti yang mempunyai ideologi bertentangan dengan Islam.

“Vote transferability (pemindahan undi) daripada penyokong Pakatan Harapan (PH) kepada BN berlaku, memberikan kesimpulan baru bahawa pengundi PH, terutama di kalangan bukan Melayu Islam boleh menerima individu dan parti terkait rasuah, tetapi bukan parti yang didominasi orang Melayu dan Islam,” katanya dalam kenyataan, hari ini.

Sementara itu, Tun Faisal menyifatkan, pencapaian Perikatan Nasional (PN) di Terengganu, Kelantan, Kedah, Pulau Pinang serta Selangor menakjubkan.

Walaupun gelombang rakyat amat kuat, beliau mengingatkan PN supaya tidak ‘overestimate’ kekuatan gelombang ini kerana ia masih tertakluk kepada faktor calon, kawasan serta jentera.

“Rakyat telah menunjukkan kuasa mereka. Ia sepatutnya menjadi ‘wake-up call’ kepada PM10 dan kerajaan PH-BN.

“Mungkin giliran ahli Parlimen dan ahli UMNO untuk memberikan ‘wake-up call’ pula,” katanya.

Semalam pada PRN di enam negeri, BN-UMNO hanya memenangi 19 kerusi daripada 108 DUN yang dipertandingkan.

Di Kedah dan Terengganu, BN gagal memperoleh satu kerusi pun.

Di Selangor dan Pulau Pinang, BN hanya menang dua kerusi dan di Kelantan satu kerusi sahaja dimenangi.

BN hanya memperolehi kerusi di Negeri Sembilan apabila menang 14 kerusi.


Mat Kilau: Perjuangan orang Melayu masih belum selesai

BANGI, 27 Zulkaedah 1443H, Isnin – Meskipun Malaysia sudah 65 tahun bebas daripada genggaman penjajah, perjuangan orang Melayu masih belum selesai sehingga negara ini sepenuhnya dimiliki dan mengikut kehendak bangsa Melayu-Islam.

Justeru, selain mengenal ketokohan pejuang bangsa terdahulu seperti Mat Kilau, orang Melayu juga perlu kenal dengan taikun rasis yang ada bersama penjajah ketika itu.

Ketua Perhubungan ISMA Kelantan, Ustaz Sharipudin Abdul Kadir berkata, walaupun penjajah telah keluar dari negara ini, legasi mereka masih ditinggalkan kepada bangsa Melayu untuk meneruskan agenda.

“Taikun rasis masih ada di negara kita. Peranan mereka macam dulu lagi.

“Taikun rasis kapitalis yang menguasai politik dan ekonomi negara kita. Beginilah mereka dulu, sekarang dan akan datang,” katanya kepada Ismaweb.net, hari ini.

Beliau berkata demikian mengulas filem epik Melayu Mat Kilau yang mendapat sambutan menggalakkan sehingga berjaya mengutip RM11 juta setakat empat hari tayangan di pawagam.

Berbangga dengan sambutan hangat terhadap filem terbitan Kembara Studio itu, Ustaz Sharipudin berkata, Mat Kilau perlu ditonton seluruh lapisan masyarakat terutamanya golongan muda.

“Hindup bermaruah. Kita kenal datuk nenek yang pertahankan maruah agama, bangsa dan negara.

“Kita ada Tok Janggut di Kelantan, Abdul Rahman Limbong di Terengganu, Datuk Maharaja Lela di Perak dan ramai lagi. Semuanya diberi gelaran penderhakan oleh British,” katanya.

Filem yang menelan belanja sebanyak RM8 juta dan menjalani penggambaran selama 100 hari itu menampilkan bintang hebat seperti Adi Putra (Mat Kilau), Wan Hanafi Su sebagai ayah Mat Kilau iaitu Tok Gajah, Beto Kusyairy (Wahid), Khir Rahman (Usup), Fattah Amin (Awang) dan Johan As’ari (Yassin).

Ia turut membarisi pelakon luar iaitu aktor dari Indonesia, Yayan Ruhian.


‘Jika fasa endemik tak cetus gelombang serius, boleh PRU15’

MELAKA, 5 Zulkaedah 1443H, Ahad – Kementerian Kesihatan (KKM) mengambil pendekatan cermat dan selamat berhubung pelaksanaan Pilihan Raya Umum Ke-15 (PRU15), kata Menteri Kesihatan, Khairy Jamaluddin.

Beliau berkata, negara masih lagi dalam Fasa Peralihan ke Endemik dan pihaknya sedang menunggu impak fasa itu.

“Jika Fasa Peralihan ke Endemik tak mencetuskan gelombang yang serius, maka saya rasa pada waktu itu (boleh diadakan PRU15), sebab kalau kita buat Pilihan Raya Negeri (PRN) banyak kita boleh kawal.

“Tapi selepas ini tanpa apa-apa sekatan lagi, mestilah parti-parti politik akan minta buat ceramah. Dulu (ketika PRN) kita tak ada ceramah besar-besaran jadi bagi saya lebih baik kita berwaspada dan hati-hati,” katanya.

Beliau berkata demikian ketika diminta mengulas mengenai Ketua Pergerakan Pemuda UMNO Dr Asyraf Wajdi Dusuki yang dilaporkan hari ini berkata tiada lagi alasan untuk PRU15 tidak diadakan dalam masa terdekat, kerana memorandum persefahaman (MoU) antara kerajaan dengan pembangkang akan berakhir selepas Julai ini, selain pandemik COVID-19 juga telah berakhir.

Dalam pada itu, Khairy turut mengingatkan orang ramai agar menggunakan terma yang tepat berkaitan pandemik COVID-19.

“Kita masih lagi pandemik, lagipun Pertubuhan Kesihatan Sedunia (WHO) belum lagi umum COVID-19 sebagai ‘public health emergency of international concern’, dan bila diumumkan nanti Malaysia juga akan buat pengumuman bahawa kita tak lagi akan menggunakan Akta 342 (Pindaan Akta Pencegahan dan Pengawalan Penyakit Berjangkit 1988).

“Maksudnya di bawah Akta 342, saya sebagai Menteri Kesihatan masih lagi mengisytiharkan Malaysia sebagai kawasan pandemik COVID-19. Jadi tak tepat kita dah tamat pandemik,” katanya.

Sementara itu, Khairy berkata, kerajaan akan memberikan suntikan vaksin COVID-19 secara percuma kepada kanak-kanak pada sambutan tertentu seperti sambutan Hari Imunisasi Kebangsaan, 16 Jun ini setelah Program Imunisasi COVID-19 Kebangsaan Kanak-Kanak (PICKids) dihentikan 31 Mei lepas.

“Kita akan buka kepada mereka yang dah melepasi usia lima tahun. Itu keistimewaan…mungkin ada yang tercicir, jadi kita buka balik pada sambutan-sambutan tertentu,” katanya.

Selain itu, beliau berkata, kanak-kanak yang mencapai usia lima tahun akan menerima vaksin secara percuma sehingga 31 Januari 2023.

Beliau berkata, tempahan bagi mendapatkan suntikan vaksin tersebut boleh dilakukan menerusi aplikasi MySejahtera dan janji temu di klinik-klinik yang menyediakan perkhidmatan tersebut. – Bernama


Hormati undang-undang dibuat badan perundangan negeri: PAS

KUALA LUMPUR, 16 Rejab 1442H, Ahad – PAS menyeru semua pihak menghormati dan tidak cuba mengambil pendekatan tidak wajar dengan mencabar aspek perundangan sedia ada yang dibuat oleh badan perundangan negeri.

Setiausaha Agung PAS, Datuk Seri Takiyuddin Hassan berkata, ia penting demi kebaikan kehidupan sosial, keharmonian agama dan budaya serta perpaduan negara.

“PAS bimbang sesuatu keputusan yang terpaksa dibuat oleh badan kehakiman atas desakan yang tidak wajar akan membawa kepada implikasi yang tidak bermanfaat kepada negara dan rakyat jelata,” katanya dalam satu kenyataan.

Takiyuddin berkata, PAS akan turut berusaha agar undang-undang Sivil dan Syariah dapat diharmonikan.

“PAS yakin berteraskan pengiktirafan undang-undang Syariah termasuk oleh Mahkamah British di negara ini di zaman pramerdeka, prinsip undang-undang tersebut mampu mewujudkan suatu wajah baru dan dinamik kepada sistem perundangan negara.

“Ini dapat dilihat dalam keputusan kes Ramah binti Ta’at vs. Laton binti Malim Sutan yang diputuskan pada tahun 1927 yang mengatakan “the Mohammedan law is not a foreign but local law, that it is the law of the land”.

“Begitu juga dalam kes Fatimah binti Harrris vs. Ismail Haji Tahir yang diputuskan dalam tahun 1939, Mahkamah British pada masa itu mengatakan “that Mohammedan law is a part of the law of Johore”,” katanya.

Sebelum ini, Mahkamah Persekutuan memutuskan badan perundangan negeri Selangor tidak mempunyai kuasa untuk meluluskan undang-undang Syariah yang menjadikan seks luar tabii satu kesalahan.

Ketua Hakim Negara, Tun Tengku Maimun Tuan Mat yang mempengerusikan panel sembilan hakim berkata, kuasa utama untuk meluluskan undang-undang jenayah terletak pada Parlimen.

Beliau berkata, Seksyen 28 Enakmen Jenayah Syariah (Selangor) 1995, yang memperuntukkan seks luar tabii boleh dihukum, adalah bercanggah dengan Perlembagaan Persekutuan.


BERJASA hantar lima calon muka baharu dan wibawa lawan ‘pemain’ lama politik

PARTI Barisan Jemaah Islamiah Se-Malaysia (BERJASA) sebagai sebuah parti anak muda akan menghantar 14 calon yang akan bertanding pada Pilihan Raya Umum ke-15 (PRU15) ini atas tiket Pejuang yang mana lima kerusi Parlimen bakal berdepan dengan ‘pemain’ lama politik.

2. Sunguhpun begitu BERJASA tidak gentar kerana semua calon BERJASA mempunyai kelebihan kerana bersih dari rekod salah laku dan merupakan calon muka baharu yang dinantikan pengundi.

3. Pada masa yang sama semua calon BERJASA berpengalaman memberikan khidmat kepada masyarakat setempat.

Pertamanya merupakan calon termuda berusia 27 tahun Auzaie Fadzhlan Shahidi bakal menyaingi Datuk Seri Hamzah Zainudin di Parlimen Larut. Anak jati Selama Perak ini mempunyai iltizam mahu menawarkan bakti kepada rakyat setempat. Graduan Syariah dari Universiti Al-Azhar Mesir yang kini seorang usahawan pemborong barangan runcit pasti menjadi tarikan pengundi lama yang sudah muak dengan ahli politik lama dan pengundi muda yang mahukan pembaharuan.

4. Manakala di Putrajaya, BERJASA menghantar Timbalan Presiden BERJASA, Datuk Mohd Rosli Ramli yang juga mantan Timbalan Ketua Pengarah Bahagian Hal undang-undang, Jabatan Perdana Menteri. Berpengalaman dalam hal ehwal pentadbiran negara selama 30 tahun menjadikan Datuk Rosli yakin mampu menambat hati pengundi Putrajaya seterusnya menumbangkan orang kuat UMNO, Datuk Seri Utama Tengku Adnan Tengku Mansor dan wakil Menteri Perikatan Nasional, Dr Radzi Jidin.

5. Di Parlimen Kota Raja, BERJASA menawarkan seorang aktivits muda, Fahmi Bazlan untuk berentap dengan Mohamad Sabu daripada Pakatan Harapan. Fahmi Bazlan yang merupakan graduan cemerlang lulusan Universiti Al-Azhar Mesir sememangnya dikenali penduduk setempat kerana sudah lama aktif memberikan khidmat pendidikan dan bantuan di kawasan Kota Raja. Contohnya, membangunkan projek ekonomi bersama Persatuan Peniaga Kecil Sri Muda Seksyen 25 Shah Alam. Nama beliau semakin dikenali ketika kawasan Shah Alam dan sekitarnya dilanda benca banjir besar tahun lepas di mana Fahmi dan pasukannya menjadi yang pertama menghulurkan bantuan.

6. Muhammad Nazriq Abdul Rahman, 36 tahun pula bakal menentang bekas Ketua Menteri, Adly Zahari dan wakil Perikatan Nasional, Datuk Seri Mohd Redzuan Md Yusof. Muhammad Nazriq secara peribadi mempunyai hubungan yang mesra dengan penduduk setempat di samping kelebihan beliau yang pernah menggerakkan badan bukan kerajaan (NGO) di kawasan Alor gajah, menjadikan beliau mampu mengatasi populariti calon-calon pihak lawan.

7. BERJASA juga menawarkan calon profesional Pakar Perunding Bedah Ortopedik, Dr Mohamad Nor Sundari, yang bakal bertemu dengan Datuk Seri Saifuddin Abdullah di Parlimen Indera Mahkota. Berpengalaman dalam banyak misi-misi kemanusiaan ke Gaza, Acheh, banjir di Pantai Timur menjadikan Dr Mohammad Nor lebih menjiwai kepayahan dan kesusahan rakyat.

8. Sekali lagi, BERJASA amat optimis dengan kemampuan setiap calon untuk membawa naratif baharu politik tanah air seterusnya memberikan impak dalam PRU15 ini.

Ir Ts Muhammad Lukman Al Hakim
Pengarah Pilihan Raya BERJASA
4 November 2022


Qatar wujud peluang kerja untuk lebih 50,000 rakyat Palestin

DOHA, 27 Zulkaedah 1442H, Khamis – Qatar Charity (QC) telah menggajikan lebih daripada 50,000 graduan Palestin dan mencipta pekerjaan berkonsepkan ‘remote working’ melalui inisiatif ‘Taqat’.

Disifatkan sebagai salah satu ‘inisiatif kemanusiaan yang unik’ di dunia, ia bertujuan untuk meringankan beban pengangguran, memperbaiki keadaan ekonomi keluarga Palestin dan memperkuat peranan belia kreatif yang memerlukan pekerjaan, lapor Badan Berita Qatar.

Ini adalah sebahagian daripada kempen ‘Bantuan Palestin’ yang dilancarkan oleh QC untuk menyokong keluarga Palestin di Semenanjung Gaza dan Tebing Barat.

Menurut Biro Statistik Pusat Palestin, kira-kira 40,000 rakyat Palestin lulus dari institusi pendidikan tinggi setiap tahun, namun kebanyakannya menganggur kerana peluang pekerjaan yang terhad.

Awal tahun ini, Bank Dunia mengesahkan lebih daripada 66,000 pekerja Palestin kehilangan pekerjaan tahun lalu di tengah wabak COVID-19, yang menyebabkan peningkatan kadar pengangguran mencapai 27.8 peratus.

Jumlah pekerja di pasaran buruh turun dari 951,000 pada tahun 2019 kepada 884,00 pada tahun 2020.

Sementara itu, di Gaza, pengangguran sekarang berada pada paras 50 peratus sementara 60 peratus penduduk hidup di bawah garis kemiskinan.

Serangan negara haram Israel di Gaza bulan lalu memusnahkan sebahagian besar infrastruktur daerah tersebut termasuk kemudahan kesihatan dan pendidikan, jalan raya, bangunan kediaman serta penjanaan kuasa dan bekalan air.

Agensi Kerja dan Bantuan Pertubuhan Bangsa-Bangsa Bersatu Untuk Pelarian Palestin (UNRWA) mengumumkan bahawa pencerobohan Israel baru-baru ini memindahkan lebih daripada 75,000 penduduk Palestin dari kediaman mereka, dengan 28,700 berlindung di sekolah-sekolah agensi itu, sama ada kerana perobohan rumah atau melarikan diri dari pengeboman. – Agensi


Umat Islam akan bersatu selamatkan akidah anak Loh: PAS

BANGI, 26 Syaaban 1443H, Selasa – Mana-mana pihak diberi amaran agar tidak menyatakan keinginan mahupun hasrat untuk menukarkan agama tiga anak mualaf, Loh Siew Hong.

Ketua Penerangan PAS, Khairil Nizam Khirudin berkata, umat Islam di negara ini akan bersatu demi menyelamatkan akidah mereka.

“Keputusan Mahkamah Tinggi yang mengarahkan Jabatan Kebajikan Masyarakat (JKM) untuk menyerahkan tiga kanak-kanak ini kepada ibu kandungannya hanyalah melibatkan isu penjagaan dan tidak menyentuh isu agama apatah lagi memerintahkan atau membenarkan anak-anak tersebut untuk meninggalkan agama Islam.

“Keislaman mereka adalah atas dasar kefahaman, kesedaran dan kerelaan mereka sebagai manusia yang merdeka hasil daripada pengajian serta pendidikan Islam yang mereka lalui,” katanya dalam kenyataan, hari ini.

Selain itu, katanya, PAS meminta semua ahli politik, para cendekiawan, mufti, pendakwah, badan bukan kerajaan (NGO) serta seluruh rakyat Malaysia yang beragama Islam untuk bersatu serta senada dalam isu keselamatan akidah ketiga anak Loh.

Terdahulu, Mahkamah Tinggi menetapkan 17 Mei ini untuk mendengar permohonan kebenaran semakan kehakiman difailkan Loh bagi mencabar tindakan bekas suaminya mendaftarkan ketiga-tiga anak mereka sebagai mualaf tanpa keizinannya.

Peguam, A Srimurugan yang mewakili Loh berkata, permohonan itu akan didengar di hadapan Hakim Datuk Wan Ahmad Farid Wan Salleh secara dalam talian.

Loh, 34, selaku pemohon memfailkan permohonan tersebut pada 25 Mac lepas dengan menamakan Pendaftar Mualaf Negeri Perlis, Majlis Agama Islam dan Adat Istiadat Melayu Perlis, Mufti Perlis, Datuk Dr Mohd Asri Zainul Abidin dan Kerajaan Negeri Perlis sebagai responden pertama hingga keempat.

Ibu tunggal itu memohon deklarasi bahawa ketiga-tiga anaknya adalah penganut agama Hindu dan bekas suaminya, M Nagahswaran tidak mempunyai keupayaan dari segi undang-undang untuk membenarkan Pendaftar Mualaf Negeri Perlis mendaftarkan anak mereka sebagai mualaf tanpa keizinannya.

Wanita itu juga menuntut deklarasi bahawa ketiga-tiga anaknya, sebagai kanak-kanak tidak mempunyai keupayaan dari segi undang-undang untuk memeluk agama Islam, tanpa keizinannya.


’10 kali dengar’ audio Zahid, Anwar tulen: Annuar Musa

BANGI, 26 Syaaban 1442H, Khamis – Bekas Setiausaha Agung UMNO, Tan Sri Annuar Musa mendakwa, rakaman audio perbualan antara dua individu mirip suara Presiden PKR, Datuk Seri Anwar Ibrahim dan Presiden UMNO, Datuk Seri Dr Ahmad Zahid Hamidi yang tular sejak semalam adalah tulen.

Annuar yang juga Ahli Parlimen Ketereh berkata, pengecaman suara di dalam rakaman audio itu bukan perkara rumit, tambahan pula beliau adalah individu yang amat dekat dan rapat dengan kedua-dua ahli politik berkenaan.

“Saya cuba mendengarnya 10 kali malam tadi, saya rasa saya boleh cam suara itu dan yakin 100 peratus ia tulen,” dakwanya seperti dilapor media tempatan, hari ini.

Mengulas mengenai perkara sama, Annuar menyifatkan, kandungan percakapan antara kedua-dua individu terbabit amat mengecewakannya.

“Saya bukan mempersoal kebebasan bercakap tetapi content percakapan itu jelas menunjukkan ada perancangan, kebersamaan dan perbincangan yang bercanggah dengan dasar ‘No Anwar, No DAP’ yang diputuskan parti,” katanya.

Dakwanya lagi, hubungan kerjasama politik antara UMNO dan PKR sememangnya terjalin.

“Saya sangat berkeyakinan memang ada perhubungan dan perhitungan…Gunalah apa sahaja, boleh guna konspirasi,” katanya.

Jelasnya Annuar, hubungan berkenaan boleh dilihat menerusi surat sokongan Anwar yang ditandatangani oleh Ahmad Zahid, yang kemudiannya dinafikan.

“Kemudian kenyataan media mengenai tuntutan mengadakan sidang Parlimen. Copy paste (surat) juga membuktikan ada muafakat di belakang tabir.

“Sekarang keluar pula rakaman audio,” katanya.

Semalam, tular di laman sosial rakaman suara panggilan telefon berdurasi empat minit 17 saat mirip Anwar yang memuji ucapan Ahmad Zahid pada Perhimpunan Agung UMNO (PAU) 2020.

Bagaimanapun Ahmad Zahid dan Anwar menafikan pembabitannya di dalam rakaman suara terbabit.


KPDNHEP rampas minyak wangi tiruan bernilai RM1.76 juta

BANGI, 26 Rabiulakhir 1442H, Sabtu – Kementerian Perdagangan Dalam Negeri dan Hal Ehwal Pengguna (KPDNHEP) merampas 33,272 unit minyak wangi berjenama tiruan dianggarkan bernilai RM1,762,800.

Tindakan itu dibuat dalam satu operasi membanteras penjualan barang-barang tiruan yang dijalankan di sebuah bangunan Jalan Lim, off Jalan Chan Sow Lin, Kuala Lumpur.

Serbuan yang dilakukan adalah hasil daripada risikan selama hampir dua bulan oleh Unit Risikan Bahagian Penguat Kuasa KPDNHEP.

Pengarahnya, Datuk Iskandar Halim Sulaiman berkata, enam premis yang disewa oleh seorang individu telah dijadikan tempat penyimpanan stok-stok minyak wangi tiruan pelbagai jenama.

“Semasa serbuan, kerja-kerja pembungkusan minyak wangi ke dalam kotak berjenama bagi tujuan pengedaran sedang dijalankan oleh pekerja di dalam premis tersebut.

“Seorang wanita dan seorang lelaki masing-masing berumur 37 tahun dan 43 tahun yang mengaku bertanggungjawab telah ditahan bagi membantu siasatan,” katanya dalam kenyataan, hari ini.

Iskandar berkata, berdasarkan keterangan, barangan tiruan terbabit diperolehi dari China dan akan diedarkan kepada pemborong-pemborong di sekitar Lembah Klang serta melalui jualan dalam talian setelah proses pembungkusan.

“Pemeriksaan hasil serbuan mendapati barang-barang tiruan tersebut merupakan sejumlah 33,272 unit minyak wangi pelbagai jenama seperti Burberry, Gucci, Victoria Secret, Tommy, DKNY, Jo Malone, Michael Kors dan pelbagai jenama lain yang disyaki suatu cap dagangan berdaftar dipakaikan dengan salah.

“Dengan ini pemilik premis disyaki telah melakukan suatu kesalahan di bawah ACD 2019,” katanya.

Beliau berkata, kes disiasat di bawah Seksyen 102 (1) (c) Akta Cap Dagangan 2019 iaitu mempunyai dalam milikan bagi maksud perdagangan barang-barang yang suatu cap dagangan berdaftar dipakaikan dengn salah.

Katanya, jika sabit kesalahan seseorang boleh didenda tidak melebihi RM10,000 bagi setiap barang atau dipenjara tidak melebihi tiga tahun atau kedua-duanya, dan bagi pertubuhan perbadanan boleh didenda tidak melebihi RM15,000 bagi setiap barang yang dipakaikan dengan salah cap dagangan berdaftar.

“Bahagian Penguatkuasa memberi amaran kepada individu atau syarikat tersebut agar lebih bertanggungjawab dan menghormati harta intelek orang lain.

“Mana-mana individu mahupun syarikat yang melanggar undang-undang, terutama membabitkan penjualan dan pengedaran barangan tiruan akan dikenakan tindakan tegas mengikut undang-undang yang dikuatkuasakan,” katanya.


Lebih 600 pelajar Palestin di universiti awam Malaysia dikecualikan yuran

BANGI, 1 Jamadilawal 1445H, Rabu – Lebih 600 pelajar Palestin yang sedang menuntut di universiti awam negara ini akan dikecualikan bayaran yuran selama setahun.

Menteri Pendidikan Tinggi, Datuk Seri Mohamed Khaled Nordin berkata, pengecualian itu bermula serta merta.

“Ketika ini, KPT juga sedang mengadakan perbincangan dengan pihak universiti swasta untuk berbuat sedemikian.

“Sekarang ini terdapat lebih kurang 800 pelajar Palestin yang mana lebih 200 pelajar berada di universiti swasta dan (selebihnya) berada di universiti awam di pelbagai peringkat pengajian.

“Secara umum, saya boleh nyatakan bahawa kita sedang menimbang usaha untuk membantu mereka dalam masa setahun ini.

“Bagi universiti awam, kita bersedia melonggarkan (syarat) agar mereka dikecualikan bayaran yuran selama setahun.

“Kita juga sedang berunding dengan pihak universiti swasta untuk memastikan pengecualian yuran kepada pelajar-pelajar ini,” katanya.

Mohamed Khaled berkata, KPT kini sedang mempertimbang pemberian elaun bulanan selama setahun kepada semua pelajar Palestin di universiti awam dan swasta.

“Kita juga sedang mempertimbang untuk memberi elaun bulanan selama setahun kepada semua pelajar universiti awam dan universiti swasta (Palestin) dan kesemua ini (pengecualian yuran dan elaun bulanan) akan melibatkan kos kira-kira RM20 juta,” katanya.

Beliau berkata, maklumat lanjut berhubung pengecualian yuran pengajian dan elaun bulanan tersebut akan diumumkan dalam masa terdekat.

“Kita akan umum dari segi jumlah yang sebenar dalam sedikit masa lagi, kita sudah di peringkat akhir,” katanya.


RUU kualiti benih ‘kayakan’ kapitalis, tindas hak petani

BANGI, 25 Syaaban 1442H, Rabu – Rang Undang-Undang (RUU) Kualiti Benih Tanaman hanya ‘mengkayakan’ golongan kapitalis dan menindas hak petani di negara ini.

Aktivis Pertubuhan Belia Islam Nasional Gombak, Haziq Mahmur mendakwa, RUU itu akan menafikan hak petani untuk menyimpan, memproses dan menggunakan benih komersial.

Maka, beliau tidak menolak kemungkinan harga benih bakal melambung tinggi walaupun dengan subsidi.

“Ini kerana benih dari kapitalis ini datang dengan racunnya sendiri sebab spesifik genetik perlukan spesifik racun.

“Ia juga memberi kesan kepada kemusnahan biodiversiti, jika terjadi monokultur (satu jenis tanaman) dalam satu kawasan tiada sistem rantaian makanan alami yang akan berlaku – penggantungan pada racun perosak – merosakkan alam,” katanya dalam kenyataan.

Sebelum ini, Menteri Pertanian dan Industri Makanan, Datuk Seri Dr Ronald Kiandee mengumumkan RUU itu yang dibincangkan sejak 2019, akan dibentangkan pada sesi Parlimen akan datang.

Menurutnya, RUU itu akan mengawal selia semua benih terkawal dari segi pemprosesan, pengujian, penjualan, pengedaran serta import dan eksport untuk memastikan kualiti benih yang dihasilkan memenuhi syarat dan piawaian akan ditetapkan.

Mengulas lanjut, Haziq berkata, RUU itu akan memberi ‘untung’ besar kepada syarikat kapitalis yang akan mendominasi benih komersial.

“Petani yang nak tanam, proses dan edar (benih) perlu ada lesen. Nak lesen kena bayar pengerasnya, tiada lesen akan didenda RM100,000 hingga RM200,000.

“Dominasi kapitalis juga akan sewenangnya menaikan harga benih sebab hanya mereka yang berhak hasilkan benih itu,” dakwanya lagi.

Dakwanya, syarikat kapitalis juga akan menekan petani untuk menggunakan benih mereka, bahkan mengambil tindakan undang-undang sekiranya benih komersial digunakan tanpa lesen.

“Sedangkan kebanyakan benih itu diambil daripada petani juga. Petani yang biakkan sendiri, kapitalis ambil, uji kaji, biakkan, patenkan dan jual kembali kepada petani.

“Dan jika petani tiada lesen bila gunakan benih yang asalnya daripada mereka, mereka akan didenda. Lihat betapa kebobrokan RUU ini boleh menindas para petani,” katanya.


Pertikai Perkara 153: ‘MP PKR umpama mahu ‘bunuh’ bangsa sendiri!

BANGI, 14 Rabiulakhir 1443H, Jumaat – Tidak mustahil lebih banyak hak orang Melayu dan Bumiputera dimansuhkan sekiranya Pakatan Harapan (PH) kembali memerintah negara.

Kegusaran itu disuarakan kebanyakan pengguna media sosial susulan kenyataan Ahli Parlimen PKR, Hassan Abdul Karim yang mencadangkan supaya Perkara 153 Perlembagaan Persekutuan dikaji semula.

Dalam perbahasan Rang Undang-Undang (RUU) Perbekalan 2022 di Parlimen pada 10 November lalu, Hassan dilaporkan berkata, pengagihan kek ekonomi negara tidak adil kerana meminggirkan masyarakat Cina dan India, yang mana pada beliau perlu diagihkan sama rata antara Melayu dan kaum lain.

Ekoran cadangan itu, rata-rata netizen bukan hanya mengecam kenyataan Ahli Parlimen Pasir Gudang itu, bahkan turut kecewa dengan sikap pemimpin Melayu di dalam pembangkang yang dilihat lebih menjaga kepentingan bangsa lain.

“PH jika memerintah lagi akan habis hak orang Melayu nak dimansuhkan, mereka-mereka ini memang nak menghancurkan hak-hak orang Melayu,” kata Mur Sida.

“Kesilapan pemimpin Melayu dah lemah, tamak, rasuah, tiada jati diri menjadi sebab Perlembagaan negara ini mudah diperkotak-katikkan oleh kaum pendatang,” kata pemilik akaun Zakaria Kamarudin.

Pemilik akaun Gerangan Hamba menyifatkan cadangan Hassan umpama mahu ‘membunuh’ bangsa sendiri demi memperjuangkan dan membawa suara kaum Cina dan India.

Walhal katanya, kaum berkenaan tidak pernah terpinggir sejak negara mencapai kemerdekaan ekoran sektor ekonomi telah lama dikuasai oleh Cina.

“Katanya kek ekonomi hendaklah dibahagi sama rata antara kaum? Satu soalan, sekarang ekonomi siapa yang pegang dan kuasai?,” kata Mohd Zaid.

“Seeloknya kaji semula hak keistimewaan diberikan kepada kaum Cina dan India disebabkan tindakan mereka menuntut hak yang sama dengan orang Melayu sebagai penduduk asal di bumi ini,” kata Rahim Razak.

Netizen turut menggesa pengundi Melayu di Parlimen Pasir Gudang untuk tidak memilih lagi Hassan sebagai wakil rakyat mereka pada Pilihan Raya Umum Ke-15 (PRU15) nanti.

“Pemimpin Melayu yang berperangai macam ni tak patut kita pangkah lagi pada PRU15. Pada pengundi Melayu ini salah satu pengkhianatan kepada bangsa sendiri,” kata Mohd Yusri MY.

“Orang Melayu dan Bumiputera yang sokong dia boleh buka mata sikit,” kata Zul Muay Thai.


Polis temui mayat bayi dilumur garam dalam guni di Bachok

BACHOK, 25 Safar 1442H, Selasa – Polis menemui mayat seorang bayi berumur lapan bulan dalam keadaan menyayat hati dengan badannya dilumur garam dan dimasukkan ke dalam guni yang disorokkan di bawah meja di bahagian dapur, dipercayai dibunuh oleh bapa kandungnya sendiri di Kampung Sungai Dua, Melawi di sini, pagi tadi.

Ketua Polis Daerah Bachok DSP Samsulmuddin Sulaiman berkata, mangsa Wan Mohamad Afiq Wan Roslan turut mengalami beberapa kesan lebam di bahagian badan dan paling teruk dileher kanan dan kiri mangsa.

“Berikutan dengan itu polis menahan bapa bayi tersebut yang bekerja kampung, berumur 40-an untuk siasatan lanjut,” katanya kepada pemberita ketika ditemui di tempat kejadian, di sini, hari ini.

Samsulmuddin berkata, manakala ibu bayi itu yang berusia 32, tahun yang turut mengalami lebam di bahagian badan dan masih dalam keadaan trauma, telah dihantar ke Pusat Kesihatan Bachok untuk rawatan lanjut.

Katanya, ibu bayi berkenaan telah menelefon seorang sepupunya, sebelum lelaki tersebut pergi ke rumah mangsa dan kemudiannya membuat laporan di Ibu Pejabat Polis Daerah Bachok pada 11.30 pagi.

Beliau berkata, polis terpaksa memecah pintu rumah mangsa yang dikunci selepas panggilan tidak dijawab, sebelum menemui mayat mangsa dan ibunya.

Katanya, mayat mangsa dihantar ke Hospital Raja Perempuan Zainab II, Kota Baharu untuk dibedah siasat.

“Kes berkenaan disiasat di bawah Seksyen 302 Kanun Keseksaan (KK),” katanya,

Sementara itu ibu saudara mangsa Masitah Mohd Radini, 46, ketika ditemui di tempat kejadian melahirkan rasa terkejut selepas menerima berita mengenainya pada pagi ini.

Beliau berkata, seminggu lepas beliau berkunjung ke rumah mangsa dan tiada apa-apa yang berlaku, cuma bapa mangsa mengadu demam kerana sakit bisul. -Bernama


34 calon hilang wang deposit

KUALA LUMPUR, 16 Rabiulakhir 1443H, Ahad – Percubaan kesemua calon Bebas termasuk “YB Viral” Datuk Norhizam Hassan Baktee dan dua parti politik untuk membuat penampilan sulung dalam pilihan raya dengan memasuki gelanggang Pilihan Raya Negeri (PRN) Melaka, berakhir dengan kehilangan deposit.

Kesemua 22 calon Bebas, lima calon Parti Bumiputera Perkasa Malaysia (Putra) dan calon tunggal Parti Perikatan India Muslim Nasional (Iman) adalah antara 34 calon yang hilang deposit dalam PRN Melaka setelah gagal memperolehi satu per lapan atau 12.5 peratus undi daripada jumlah keseluruhan undi yang dikira.

Norhizam yang juga penyandang kerusi DUN Pengkalan Batu, hilang deposit dalam percubaannya mempertahankan kerusi tersebut setelah meraih 1,218 undi.

PRN Melaka adalah penampilan sulung buat Putra dan Iman dalam pilihan raya.

Masing-masing dua calon daripada Perikatan Nasional (PN), Barisan Nasional (BN) dan Pakatan Harapan (PH) turut hilang deposit.

Dua calon PN yang hilang deposit ialah Clarice Chan Ming Wang yang bertanding di kerusi Dewan Undangan Negeri (DUN) Bandar Hilir dan Fong Khai Ling di DUN Kota Laksamana.

Calon BN yang kehilangan deposit ialah Lee Kah Sean yang bertanding di DUN Bandar Hilir dan Benjamin Low Ching Hong di DUN Kota Laksamana, manakala calon PH ialah Zainal Hassan di DUN Tanjung Bidara dan Maznah Baharuddin di DUN Ayer Limau.

Sembilan calon yang memasuki gelanggang melibatkan pertandingan enam penjuru masing-masing di tiga kerusi DUN iaitu Gadek, Asahan dan Duyong, juga hilang deposit.

Mereka ialah Azafen Amin (Bebas); Mohan Singh Booda Singh (Bebas); Laila Norinda Maon (Putra); Mohd Noor Salleh (Bebas); Azmar Abdul Hamid (Bebas); Mohd Akhir Ayob (Bebas); Gan Tian Soh (Bebas); Muhamad Hafiz Ishak (Bebas) dan Mohd Faizal Amzah (Putra).

Dalam PRN Melaka itu, calon PH bagi DUN Kota Laksamana, Low Chee Leong memperolehi majoriti terbesar dengan meraih 11,494 undi, manakala calon Bebas di DUN Serkam, Datuk Dr Norazlanshah Hazali, memperolehi undi terendah iaitu sebanyak 79 undi.

BN memperoleh mandat untuk mentadbir kerajaan Melaka setelah memenangi lebih dua pertiga kerusi DUN.  Gabungan UMNO, MCA dan MIC memperoleh 21 daripada 28 kerusi DUN yang dipertandingkan.
– Bernama


Sijil vaksinasi COVID-19 palsu dijual di Mexico

MEXICO CITY, 7 Zulhijjah 1442H, Sabtu – Bukan hanya terdapat vaksin tiruan, kini muncul pula sijil imunisasi COVID-19 palsu yang ditawarkan untuk dijual di ibu negara Mexico, bagi individu melakukan perjalanan ke negara-negara yang memerlukan bukti vaksinasi.

Difahamkan, sijil vaksinasi COVID-19 palsu itu dijual kepada mereka yang ingin melakukan perjalanan tetapi belum mendapatkan imunisasi sepenuhnya, atau menerima vaksin yang tidak diiktiraf oleh negara tertentu.

Menurut sumber yang dikenali sebagai Chris, jenis vaksin yang diterima pelanggan boleh diubah jika negara yang dilawati tidak mengiktirafnya.

“Sekiranya mereka diberi vaksin daripada pengeluar China, di sini kita boleh mengubahnya menjadi Pfizer atau Sputnik V,” katanya.

Katanya lagi, pemalsuan sijil vaksinasi berkenaan dijual kepada pelanggan dengan harga antara AS$55 (RM231) hingga AS$100 (RM420), dan boleh diterima terus dalam tempoh dua jam.

Sebelum ini, Kementerian Kesihatan Mexico mengumumkan bahawa individu yang telah divaksinasi boleh memuat turun sijil imunisasi secara percuma melalui laman web rasmi bagi kegunaan perjalanan atau situasi tertentu.

Kira-kira 21 juta individu telah menerima vaksinasi sepenuhnya di Mexico, menerusi suntikan Pfizer-BioNTech, AstraZeneca, Sinovac, CanSino, Sputnik V dan Johnson & Johnson. – Agensi


Hungary tak sokong gesaan EU boikot minyak Russia

BUDAPEST, 4 Syawal 1443H, Khamis – Hungary menegaskan ia tidak dapat menyokong gesaan oleh Kesatuan Eropah (EU) untuk melaksanakan larangan import minyak Russia menjelang akhir 2022, atas sebab langkah itu akan memusnahkan sepenuhnya keselamatan bekalan tenaganya.

Ketua Suruhanjaya Eropah, Ursula von der Leyen mencadangkan pengharaman secara beransur-ansur ke atas import minyak Russia pada hari Rabu, sebagai sebahagian daripada sekatan baharu untuk menghukum Moscow berhubung kempen ketenteraan di Ukraine.

Duta besar dari 27 negara EU bertemu dalam perhimpunan tegang pada hari Rabu untuk menilai rancangan itu, yang memerlukan persetujuan sebulat suara sebelum berkuat kuasa.

Jika diluluskan oleh negara anggota, larangan minyak akan menjadi langkah paling sukar bagi Brussel terhadap sektor tenaga Russia.

Cadangan itu akan mengharamkan minyak mentah Russia secara beransur-ansur dalam tempoh enam bulan akan datang dan bahan api ditapis menjelang akhir tahun ini.

Menteri Luar Hungary, Peter Szijjarto bagaimanapun berkata, Budapest tidak boleh mengundi untuk menyokong cadangan itu.

“Pakej sekatan ini akan memusnahkan sepenuhnya keselamatan bekalan tenaga Hungary.

“Penghantaran minyak mentah dari Russia ke Eropah akan diharamkan, dengan tarikh akhir yang singkat, dalam kes Hungary mulai akhir tahun depan,” kata Szijjarto dalam mesej video yang disiarkan di halaman Facebooknya.

Budapest akan menyokong cadangan itu jika minyak mentah yang dihantar melalui saluran paip dikecualikan daripada larangan EU, katanya.

Negara Eropah tengah itu mengimport 65 peratus minyaknya dan 85 peratus bekalan gasnya dari Russia, menurut jurucakap kerajaan Hungary Kovacs.

Ia telah lama menolak menyokong sebarang larangan import minyak dan gas Russia.

Hungary dan Slovakia, kedua-duanya sangat bergantung kepada minyak Russia, telah ditawarkan satu tahun tambahan untuk memenuhi tuntutan EU bagi menggubal larangan itu. – Agensi


Wanita ditahan muat naik gambar tatu kalimah Allah

BANGI, 4 Zulkaedah 1444H, Rabu – Polis Diraja Malaysia (PDRM) menahan seorang wanita warga tempatan yang disyaki memiliki dan mengendali akaun Facebook ‘@Bunga Matahari’ kerana memuat naik gambar tatu kalimah Allah.

Setiausaha Polis Malaysia, Datuk Noorsiah Mohd Saaduddin berkata, suspek direman selama tiga hari sehingga 26 Mei, di bawah Seksyen 117 Kanun Tatacara Jenayah.

“Turut dirampas daripada suspek sebuah telefon bimbit bersama sekeping kad sim.

“Kes disiasat oleh Unit Siasatan Jenayah Terkelas, Bahagian D5, Jabatan Siasatan Jenayah Bukit Aman di bawah Seksyen 298A Kanun Keseksaan dan Seksyen 233 Akta Komunikasi dan Multimedia 1998,” katanya dalam kenyataan, hari ini.

Sehubungan itu, PDRM mengingatkan orang ramai supaya tidak membuat hantaran atau menularkan perkara yang menyentuh sensitiviti agama, perkauman dan institusi diraja di mana-mana platform media sosial sehingga boleh membangkitkan perpecahan keamanan serta menggugat keharmonian kaum.

Katanya, tindakan tegas tanpa kompromi bakal diambil terhadap mana-mana individu yang sengaja menggugat ketenteraman serta keselamatan awam.


Rakaman audio Zahid-Anwar, direka atau rakam sendiri?

BANGI, 26 Syaaban 1442H, Khamis – Pihak Cyber Security Malaysia (Cyber Security) boleh memainkan peranan bagi memastikan ketulenan rakaman audio perbualan yang didakwa mirip suara Presiden UMNO, Datuk Seri Dr Ahmad Zahid Hamidi dengan Presiden PKR, Datuk Seri Anwar Ibrahim.

Namun, teknologi digital hari ini membolehkan berlakunya rakaman suara secara terus oleh pelaku, tanpa pengetahuan atau direka dengan menggunakan suara orang yang mampu meniru suara individu tertentu.

Pakar audio dan visual, Dr Megat Al Imran Yasin berkata, terknologi terkini juga tidak hanya bersandar kepada penggunaan kaedah ‘wire tapping’ atau ‘phone bugging’ untuk merakam perbualan individu yang berada dalam perhatian.

Beliau berkata, teknologi digital sekarang memungkinkan dua kaedah sama ada audio terbabit betul dirakam secara terus atau secara dengar curi.

“Keduanya adalah audio itu dibuat dan reka dengan menggunakan suara orang yang mampu meniru suara individu tertentu.

“Kemudian teknologi boleh memperbaiki kualiti audio tersebut,” katanya seperti dilapor Sinar Harian, hari ini.

Sebelum ini, tular rakaman suara didakwa mirip Ahmad Zahid dan Anwar berhubung apa yang berlaku pada Perhimpunan Agung UMNO (PAU) 2020 pada akhir bulan lalu.

Dalam rakaman kira-kira empat minit itu, suara mirip Anwar didengar memuji individu yang memiliki suara seakan Ahmad Zahid kerana berjaya mengendalikan PAU 2020.

Selain itu, suara yang didakwa Ahmad Zahid berkata, apa yang diucapkan ketika PAU 2020 hanya bersifat taktikal.


Pengganas Israel cetus huru-hara serang pelajar universiti

RAMALLAH, 24 Rabiulakhir 1444H, Sabtu – Tentera pengganas Israel sengaja mencetuskan huru-hara apabila menyerbu kampus Universiti Teknikal Palestin (Kadoori), di barat Tulkarm, semalam.

Menurut agensi berita WAFA, konvoi kenderaan tentera menyerbu masuk ke kampus universiti dari arah barat, di pintu utama sehingga mencetuskan konfrontasi.

Askar kemudiannya sengaja melepaskan tembakan dan gas pemedih mata ke arah pelajar yang cuba menghalang serbuan pasukan rejim.

Bagaimanapun, tiada sebarang kemalangan jiwa dilaporkan.

Setelah serbuan selesai, tentera Israel kemudiannya bertindak merampas rakaman kamera pengawasan di universiti terbabit.

Serangan terhadap sektor pendidikan oleh tentera dan peneroka haram Israel di Palestin adalah pencabulan besar kepada hak pendidikan dan pembangunan di negara itu.

Serangan seumpama ini sering berlaku di kawasan paling berisiko di Tebing Barat iaitu Kawasan C, H2 dan Baitulmaqdis.-  Agensi


Varian Delta dikesan di Sibu, penduduk diminta waspada

SIBU, 11 Zulhijjah 1442H, Rabu – Penduduk di Sibu diminta berwaspada dan terus mematuhi prosedur operasi standard (SOP) biarpun telah menerima vaksin COVID-19, susulan terdapat varian Delta yang telah dikesan di daerah ini.

Jawatankuasa Pengurusan Bencana Bahagian (JPBB) Sibu dalam kenyataan hari ini memaklumkan kes itu disahkan Institut Kesihatan dan Perubatan Komuniti Universiti Malaysia Sarawak (UNIMAS) melibatkan seorang pendatang tanpa izin warga Indonesia yang memasuki Sarawak pada 5 Julai lepas.

“Kes tersebut telah diambil ujian saringan Tindak Balas Berantai Polimerase (RT-PCR) pada 7 Julai dan didapati positif COVID-19. Sampel telah dihantar ke UNIMAS untuk ujian pengesahan dan kemudiannya ditahan di Hospital Sibu sejak hari tersebut,” menurut kenyataan itu.

Menurut JPBB Sibu, seorang lagi pendatang tanpa izin yang memasuki Sarawak bersama-sama kes itu didapati negatif namun dia masih ditahan di sebuah pusat kuarantin di sini untuk tempoh 21 hari, sementara dua orang warga tempatan yang menjadi kontak kepada kes berkenaan turut dikuarantin untuk tempoh sama.

“Sehubungan itu penduduk Sibu harus berwaspada dan amalkan SOP iaitu sentiasa memakai pelitup muka, menjaga penjarakan fizikal dan elak ke tempat orang ramai berkumpul walaupun sudah menerima vaksin.

“Diingatkan juga supaya jangan mengambil pekerja asing yang tidak sah untuk bekerja,” menurut jawatankuasa itu. – Bernama


Guna buruh kera, UK henti jual produk kelapa Thailand

LONDON, 12 Zulkaedah 1441H, Sabtu – Empat peruncit United Kingdom (UK) telah mengecualikan produk Thailand yang berasaskan kelapa dari pasarannya.

Tindakan berkenaan dilakukan setelah mereka menerima laporan bahawa Thailand menggunakan kera sebagai buruh di beberapa ladang di negara itu untuk memetik buah kelapa.

Memetik laporan penyelidikan PETA Asia, akhbar Telegraph berkata, haiwan berkenaan turut dilatih secara paksa di ladang untuk memanjat pokok, memetik dan mengupas buah kelapa bagi menghasilkan pelbagai produk termasuk santan, tepung dan minyak.

Menurut PETA Asia, beberapa petani yang disiasat telah menghasilkan produk jenama Aroy-D dan Chaokoh, iaitu dua pengeluar santan utama Thailand.

“Kami berharap supaya pembekal kami mematuhi standard pengeluaran sepanjang masa dan kami tidak akan bertolak ansur dengan sebarang bentuk penyalahgunaan haiwan dalam rantaian bekalan kami,” kata salah satu peruncit berkenaan.

Sementara itu, peruncit terbesar di UK, Tesco menegaskan bahawa pihaknya tidak akan menjual produk yang menggunakan buruh kera – seperti yang dikenal pasti oleh PETA.

“Kami tidak bertolak ansur dengan amalan ini dan akan mengecualikan produk dari penjualan,” kata seorang jurucakap. -Agensi


11 remaja ditahan, disyaki terlibat kes buli di asrama

CHUKAI, 1 Safar 1444H, Isnin – Polis menahan 11 remaja berusia 13 hingga 16 tahun bagi membantu siasatan berhubung satu kes buli membabitkan tiga mangsa iaitu pelajar asrama sebuah sekolah harian di sini pada Khamis lepas.

Ketua Polis Daerah Kemaman Supt. Hanyan Ramlan berkata pihaknya menerima tiga laporan daripada pelajar lelaki berusia 13 hingga 15 tahun itu, yang mendakwa mereka dipukul oleh beberapa pelajar senior di asrama sehingga cedera.

Susulan laporan itu, beliau berkata pihaknya telah menahan 11 remaja terbabit di asrama sekolah dan rumah masing-masing di sekitar Kemaman hari ini untuk siasatan lanjut.

“Mangsa mendakwa dipukul kerana suspek berang dengan tindakan mereka melaporkan kepada guru perbuatan suspek yang menghisap vape di asrama.

“Akibat kejadian itu, mangsa pertama pecah gegendang telinga kanan, manakala mangsa kedua dan ketiga mengalami lebam di beberapa bahagian badan,” katanya kepada pemberita di sini hari ini.

Hanyan berkata 11 remaja tersebut direman empat hari dan kes disiasat mengikut Seksyen 147 Kanun Keseksaan kerana merusuh dan Seksyen 235 Kanun Keseksaan kerana menyebabkan kecederaan parah.

Beliau juga menasihatkan supaya pihak pengurusan sekolah lebih peka dan mengambil tindakan segera jika terdapat aduan daripada pelajar mengenai kes buli yang boleh membawa kepada kejadian lebih buruk. – Bernama


Orang ketiga meninggal dunia akibat radang paru-paru misteri di Argentina

BUENOS AIRES, 5 Safar 1444H, Jumaat – Sekurang-kurangnya tiga orang maut minggu ini di Argentina akibat radang paru-paru yang tidak diketahui asalnya, kata pihak berkuasa kesihatan tempatan, semalam.

Sembilan orang di wilayah barat laut Tucuman telah dijangkiti penyakit pernafasan misteri, termasuk lapan kakitangan perubatan di klinik swasta yang sama, dan tiga telah meninggal dunia sejak Isnin, kata Menteri Kesihatan Tucuman, Luis Medina Ruiz kepada pemberita.

Pihak berkuasa sedang menjalankan ujian ke atas penyakit itu, tetapi Medina berkata, mereka pasti ia bukan wabak COVID, selesema dan influenza jenis A dan B.

Sampel telah dihantar ke Institut Malbran yang berprestij di Buenos Aires.

Mangsa ketiga ialah pesakit berusia 70 tahun yang dimasukkan ke klinik yang sama di mana kakitangan telah dijangkiti, sebelum prosedur pembedahan.

Pesakit pertama meninggal dunia pada hari Isnin dan yang kedua pada hari Rabu.

Medina berkata, “Pada hari Rabu pesakit mengalami keadaan pernafasan yang teruk dengan radang paru-paru dua hala sangat serupa dengan COVID.”

Pakar sedang menganalisis air dan penyaman udara tempatan untuk melihat sama ada ia adalah kes keracunan, manakala Medina berkata ia juga mungkin disebabkan oleh jangkitan.

Enam pesakit pertama mula menunjukkan simptom antara 18 dan 22 Ogos.

Daripada tiga kes terakhir, dua sedang menerima rawatan di hospital dan satu sedang dipantau di rumah. – Agensi


Kepemimpinan Muhyiddin sebagai Pengerusi PN masih diperlukan

BANGI, 11 Syaaban 1443H, Isnin – Tan Sri Muhyiddin Yassin perlu dipertahankan sebagai Pengerusi Perikatan Nasional (PN) untuk menerajui kepimpinan parti bagi menghadapi cabaran lebih besar pada Pilihan Raya Umum Ke-15 (PRU15).

Perkara tersebut ditegaskan Ketua Penerangan PN Johor, Mohd Solihan Badri yang melihat kepemimpinan Muhyiddin masih diperlukan dalam parti Bersatu dan menerajui PN sebagai gagasan yang memperjuangkan kerajaan berintegriti.

Katanya, Pengerusi PN Johor itu mampu mengetuai pentadbiran demgan cekap dan prihatin rakyat bersama parti komponen PAS dan parti Gerakan.

“Ada pihak menggunakan sentimen kekalahan calon-calon PN pada Pilihan Raya Negeri (PRN) Johor untuk mengadu domba, punca utamanya konon disebabkan kesilapan pendekatan atau strategi Muhyiddin.

“Namun, kami tahu beliau, barisan kepemimpinan PN serta jentera pilihan raya parti telah melakukan yang terbaik tetapi banyak lagi faktor lain menyumbang kepada kekalahan tersebut,” katanya dalam kenyataan, hari ini.

Kelmarin, PRN Johor menyaksikan Barisan Nasional (BN) menang selesa dan berjaya membentuk kerajaan baharu apabila menang 40 kerusi daripada 56 kerusi ditandingi.

Sementara itu, PN yang turut bertanding di kesemua 56 kerusi hanya memenangi tiga kerusi bagi kawasan DUN Endau, Maharani dan Bukit Kepong.

Meskipun begitu, Mohd Solihan menegaskan, kekalahan tersebut membakar semangat dan iltizam parti tersebut untuk meneruskan perjuangan agenda pembaharuan landskap politik, tadbir urus negara berteraskan integriti serta mensejahterakan rakyat.

Katanya, kepemimpinan PN tidak akan terus membiarkan mana-mana pemimpin yang terpalit dengan rasuah dan penyelewengan kuasa memimpin sebuah parti Melayu serta menerajui kerajaan di negara ini.

“Kami khuatir, ahli-ahli parti itu pun akan sama-sama mengamalkan rasuah dan menerima gejala tersebut sebagai satu budaya kerana meneladani perlakuan pemimpin mereka,” katanya.


Kabinet dengar cakap siapa? Kenapa MCA berlagak hero pertahan arak jenama Timah

BANGI, 9 Rabiulakhir 1443H, Ahad – Keputusan Kabinet membenarkan syarikat pengeluar wiski jenama tempatan – Timah – mengekalkan namanya, meskipun sudah ditentang keras sebelum ini sangat mengecewakan.

Walhal sebelum ini, majoriti Ahli Parlimen muslim baik dari kerajaan mahupun pembangkang dilihat bersetuju supaya nama kontroversi itu ditukar dan satu polisi dibuat rentetan isu ini.

“Entah kenapa Kabinet sendiri memutuskan sesuatu yang lain. Nama ‘Timah’ dibolehkan untuk digunakan pada jenama wiski tersebut.

“Alasan ‘Menteri KPDNHEP adalah bukan Islam’ memang langsung tidak boleh dipakai (walaupun alasan ini sampah).

“Ini kerana keputusan Kabinet adalah keputusan kolektif yang dianggotai oleh menteri-menteri dan diketuai Perdana Menteri.”

Demikian luahan kecewa Pengerusi PEMBELA, Haji Aminuddin Yahaya sambil mempersoalkan sama ada Kabinet tunduk kepada desakan mana-mana pihak dalam isu ini.

“Saya tak tahulah Kabinet dengar cakap siapa. Cakap rakyat tak dengar, cakap Ahli Parlimen pun tak dengar.

“Apakah ini adalah pertimbangan politik sempena musim pilihan raya? Jika ya, apa lagi ‘U-Turn’ yang akan dibuat lagi selepas ini?” soalnya.

Pada masa sama, beliau kesal dengan sikap segelintir pemimpin politik Melayu yang seolah-olah apologetik untuk meraih undi daripada pihak tertentu.

“Seperti selalu saya perkatakan, politikus Melayu kita mana kisah perasaan orang Melayu kerana mereka tahu orang Melayu-Islam akan undi mereka walau apa pun yang mereka lakukan. Maka, mereka akan sentiasa berusaha menjadi apologetik untuk meraih undi ‘ekstra’ dari golongan tertentu.

“Kita tengoklah, apa gelagat politikus kita dalam isu ini. Apa naratif yang mereka mahu jaja dan propagandakan melalui jentera-jentera siber mereka.

“Kita lihat juga, siapa yang akan berlagak jadi hero padahal ada dalam Kabinet dan siapakah yang berlagak ‘klaim’ kejayaan mempertahankan arak ‘Timah’ ini,” katanya.

Terdahulu, kerajaan membuat keputusan membenarkan arak jenama tempatan, Timah yang sebelum ini mencetus kontroversi untuk mengekalkan nama itu.

Perkara itu diputuskan oleh Kabinet dan dimaklumkan oleh Menteri Pengangkutan, Datuk Seri Wee Ka Siong.

Ka Siong berkata, kontroversi penggunaan nama Timah pada minuman keras itu telah diselesaikan oleh Kabinet baru-baru ini.

“Dalam beberapa mesyuarat Kabinet baru-baru ini, anggota jemaah menteri membincangkan perkembangan terkini isu Timah.

“Saya gembira insiden ini berjaya diselesaikan selaras dengan semangat Keluarga Malaysia.

“Timah tidak perlu menukar namanya. Pengilang telah bersetuju untuk memasukkan penjelasan tentang asal usul (nama) Timah. Maksud asal Timah merujuk kepada bijih timah – yang berkaitan dengan perlombongan bijih timah,” katanya.


Bantuan ihsan mangsa banjir akan disegerakan: NADMA

SHAH ALAM, 18 Jamadilawal 1443H, Khamis – Pemberian Bantuan Wang Ihsan (BWI) kepada mangsa banjir akan disalurkan kepada ketua isi rumah (KIR) mangsa yang terjejas, dalam masa terdekat.

Ketua Pengarah Agensi Pengurusan Bencana Negara (NADMA), Datuk Dr Aminuddin Hassim berkata, pemberian itu layak kepada mangsa terjejas sama ada yang berpindah atau tidak ke pusat pemindahan sementara (PPS).

“Pemberian BWI terbahagi kepada dua iaitu bantuan RM1,000 kepada semua KIR mangsa yang terjejas dan RM5,000 bantuan pengurusan kematian kepada waris mangsa meninggal dunia.

“Syarat utama adalah mesti ada Mykad, merupakan mangsa bencana dan pendaftaran KIR perlu dibuat menerusi ketua kampung, penghulu serta ketua komuniti di kawasan masing-masing,” katanya seperti dilapor media tempatan, hari ini.

Katanya lagi, NADMA sentiasa bekerjasama rapat dengan kerajaan negeri bagi memastikan mangsa terlibat menerima bantuan yang dijanjikan dengan segera.

“NADMA dan Kementerian Kewangan (MOF) juga akan memudahkan proses permohonan termasuk mempercepatkan penyaluran peruntukan kepada kerajaan negeri selaku Jawatankuasa Pengurusan Bencana Negeri (JBPN) sebagai penyaluran fasa satu bagi proses pengagihan bantuan kepada mangsa terjejas,” katanya.

Sebanyak tujuh negeri melibatkan 24 daerah di seluruh negara masih terjejas dengan bencana banjir iaitu Perak, Kelantan, Terengganu, Pahang, Melaka, Negeri Sembilan, Selangor dan Kuala Lumpur.

Terkini, seramai 67,889 individu direkodkan dan masih berada di 419 PPS di seluruh negara.


Serangan bom ragut nyawa 8 sekeluarga di Somalia

MOGADISHU, 22 Zulhijjah 1444H, Selasa – Pengeboman di jalan raya dipercayai dilakukan kumpulan pengganas Al-Shabaab mengorbankan lapan orang yang terdiri daripada satu keluarga di tengah Somalia, semalam.

Letupan itu berlaku berhampiran sebuah kampung di luar Buloburde, kira-kira 220 kilometer di utara Mogadishu.

“Lapan orang awam yang tidak bersalah terbunuh daripada keluarga yang sama, termasuk seorang wanita,” kata Datuk Bandar Buloburde, Sadam Abdi Idow.

Menurut saksi yang dikenali Abdikarin Hassan, tujuh mangsa dilaporkan meninggal dunia di lokasi kejadian manakala seorang lagi meninggal dunia dalam perjalanan ke hospital.

“Ini adalah bencana, tiga daripada satu keluarga, dan selebihnya daripada keluarga lain yang berkaitan. Mereka semua mempunyai kaitan kekeluargaan,” katanya.

Al-Shabaab, yang bergabung dengan kumpulan Al-Qaeda, telah cuba menggulingkan kerajaan di Mogadishu sejak 2007 melalui pemberontakan berdarah.

Anggota kumpulan Al-Shabaab telah dihalau dari Mogadishu pada 2011 tetapi ia kekal sebagai kuasa maut, walaupun serangan besar dilancarkan Ogos lalu.

Menurut sumber tentera, serangan berhampiran Buloburde berlaku berikutan pertempuran berterusan di wilayah itu.

“Pengganas telah dikalahkan semasa konfrontasi bersenjata ini namun mereka membalas dendam terhadap orang awam.

“Mereka sengaja menanam periuk api di sepanjang jalan utama yang digunakan oleh orang awam,” kata komander tentera Somalia Ahmed Ali, melalui panggilan telefon. – Agensi


PAS tak ubah seperti Amanah, kelu dengan MCA serta kapitalis

BANGI, 10 Zulkaedah 1441H, Khamis – Sikap mendiamkan diri atau tidak mengambil peluang yang ada setelah menjadi kerajaan, mampu mengikis kepercayaan rakyat terhadap PAS.

Ketua Penerangan Barisan Jemaah Islamiah Se-Malaysia (BERJASA) Pusat, Ustaz Zamani Ibrahim berkata, akhirnya nanti, rakyat akan menyamakan PAS seperti sebuah lagi parti berteraskan Islam iaitu Parti Amanah Negara (Amanah).

“Amanah kelu untuk bercakap agenda agama Islam kerana nak menjaga hati DAP, apa kurangnya PAS juga kelu kerana nak menjaga hati MCA dan puak puak kapitalis.

“PAS mesti menjaga susuk tubuh partinya sebagai parti Islam. Ini penting kerana masyarakat mahu melihat kemampuan pemimpin PAS benar-benar membawa agenda Islam secara menyeluruh,” katanya ketika dihubungi Ismaweb.net, hari ini.

Beliau berkata demikian susulan kenyataan pemimpin Amanah yang mempersoalkan punca kempen Beli Produk Muslim (BMF) tidak diteruskan dalam tiga Pakej Rangsangan Ekonomi (PRE) yang diumumkan kerajaan Perikatan Nasional (PN) dengan nilai RM275 bilion.

Ahli Majlis Pimpinan Pusat Amanah, Faiz Fadzil menyifatkan, PAS hanya mempolitikkan kempen BMF kerana kempen berkenaan sudah tidak penting lagi bagi mereka setelah menjadi kerajaan.

Mengulas lanjut perkara itu, Ustaz Zamani berkata, jika ini berlaku, maka ungkapan-ungkapan PAS berkaitan agenda Islam sebelum ini akan dianggap sebagai retorik dan agama dijadikan sebagai alat untuk agenda politik semata-mata.

“Saya berpandangan, PAS mesti berani mengambil peluang demi agenda agama lebih-lebih lagi asas kepada BMF itu sangat kuat sama ada dari segi hujah, nas dan keutamaannya,” katanya lagi.

Beliau menegaskan, BMF bukan membawa maksud boikot seperti naratif yang dibawa oleh DAP, parti tamak haloba.

“BMF memang ada asas yang cukup jelas dalam syariat. Setiap yang ada asasnya dari syariat, maka sepatutnya itu jualah agenda yang mesti diperjuangkan oleh PAS,” katanya.


PRN Sabah: Isu ekonomi, MA63, pembangunan jadi tumpuan

KUALA LUMPUR, 1 Safar 1442H, Sabtu – Isu ekonomi, Perjanjian Malaysia 1963 (MA63) dan pembangunan wilayah di Sabah, bakal menjadi modal kepada calon pilihan raya negeri (PRN) itu.

Bagaimanapun Felow Akademi Sains Malaysia Dr Madeline Berma berkata, isu tersebut tidak seharusnya diperjuangkan semata-mata untuk meraih undi bagi memenangi PRN Sabah ke-16 itu, sebaliknya harus dizahirkan bagi memastikan rakyat Sabah turut menikmati kemajuan, seperti di negeri-negeri membangun di Semenanjung Malaysia.

“Perkara ekonomi di Sabah jika dibandingkan dengan negeri-negeri lain di Malaysia, sememangnya Sabah dan Sarawak juga masih jauh ketinggalan, berbanding beberapa negeri di Semenanjung Malaysia seperti Kuala Lumpur, Selangor dan Pulau Pinang.

“Ini bermaksud wujudnya ketidakseimbangan dari segi pembangunan wilayah. Ini yang akan menjadi agenda dan isu yang akan dibangkit. Kita tak boleh ada negeri yang ketinggalan, kerana ungkapan ‘kemakmuran bersama’ yang sentiasa disebut, perlu dinikmati oleh semua rakyat Malaysia bukan sahaja di Sabah dan Sarawak,” katanya kepada Bernama.

Katanya, negeri-negeri yang kurang membangun juga perlu diberikan perhatian yang lebih.

Dalam pada itu, ketika menjadi tetamu dalam program Ruang Bicara terbitan Bernama TV, Dr Madeline berkata isu pengangguran perlu diberikan tumpuan, memandangkan Sabah mencatatkan kadar pengangguran 5.8 peratus pada 2019.

“Benda ini sudah lama berlaku. Seharusnya isu ini tidak hanya dibangkitkan pada Pilihan Raya dan Hari Malaysia sahaja. Janganlah sampai anak Sabah dan Sarawak merasakan mereka miskin di negara mereka sendiri,” katanya. – Bernama


Desak perkukuh sekolah vernakular menjelang PRN Melaka taktik pertubuhan Cina?

Oleh Ainul Illia Meor Suzurudin

BANGI, 20 Rabiulawal 1443H, Rabu – Pertubuhan berasaskan kaum Cina, Hua Zong seolah-seolah sengaja mengambil kesempatan menjelang Pilihan Raya Negeri (PRN) Melaka dengan menuntut pelbagai perkara termasuk isu sekolah vernakular.

Naib Pengerusi PEMBELA, Mohd Nor Izzat Johari atau Cikgu Izzat percaya, mereka sebenarnya sedar kewujudan sekolah vernakular tidak termaktub dalam Perlembagaan, tetapi ‘peluang’ pilihan raya diambil bagi mendesak memperkukuhkan kedudukan sekolah itu.

“Nampaknya, setiap kali pilihan raya sama ada negeri atau umum, Hua Zong dan Dong Zong akan tuntut macam-macam untuk sekolah vernakular!

“Kali ini, terang dan nyata malah terbukti bahawa tiada peruntukan undang-undang untuk kekalkan kewujudan sekolah vernakular.

“Sebab itu, Hua Zong mahu kerajaan pinda Perlembagaan untuk sekolah vernakular,” katanya ketika dihubungi Ismaweb.net.

Terdahulu, Presiden Hua Zong, Datuk Goh Tian Chuan meminta kerajaan meminda atau memperkuatkan peruntukan untuk sekolah vernakular dalam Perlembagaan Persekutuan.

Katanya, ia supaya kedudukan sekolah vernakular, penggunaan serta pengembangan bahasa pengantar utamanya dilindungi daripada terus dicabar.

Menyelar desakan itu, Cikgu Izzat mengingatkan kepada semua Ahli Parlimen terutama yang beragama Islam supaya tidak tunduk kepada desakan itu.

“Jika ada sesiapa di kalangan kamu yang bersetuju dan memberi sokongan kepada pindaan Perlembagaan untuk kukuhkan sekolah haram vernakular, tiada lagi undi untuk kalian!,” katanya.


PEMBELA utus surat kepada SUHAKAM bincang isu Islam, umat

BANGI, 25 Ramadan 1442H, Jumaat – Pertubuhan-Pertubuhan Pembela Islam (PEMBELA) semalam mengutus surat kepada Suruhanjaya Hak Asasi Manusia (SUHAKAM), untuk mengadakan kunjungan hormat bagi membincangkan isu semasa khususnya berkaitan kepentingan agama Islam dan umatnya di negara ini.

Menerusi surat bertarikh 5 Mei itu, PEMBELA memohon agar Pengerusi SUHAKAM, Tan Sri Othman Hashim memberikan respon mengenai tarikh dan masa yang bersesuaian untuk sesi pertemuan itu nanti.

“Dengan segala hormatnya, sukacita kami maklumkan PEMBELA merupakan sebuah gabungan pertubuhan-pertubuhan Islam bukan kerajaan (NGO) utama yang bertujuan memperkasa kedaulatan agama Islam di negara ini sesuai dengan peruntukan dan lunas-lunas Perlembagaan Persekutuan Malaysia.

“Sehubungan itu, PEMBELA berbesar hati berhasrat untuk mengadakan kunjung hormat pada tarikh dan masa yang bersesuaian dengan Tan Sri. Tujuan kunjungan adalah untuk membincangkan isu-isu semasa yang berkaitan agama Islam dan umat Islam amnya,” katanya.

Dalam kenyataan di Facebook, Pengerusi PEMBELA, Haji Aminuddin Yahaya turut berharap Pengerusi SUHAKAM bersedia menerima kunjungan pihaknya.

“Diharapkan Pengerusi SUHAKAM bersedia bertemu dengan pihak kami memandangkan SUHAKAM sebagai salah satu agensi kerajaan yang hangat diperkatakan dalam kalangan rakyat muktahir ini,” katanya.


Inilah natijah pilih Tommy Thomas, ketepikan peguam Melayu wibawa

BANGI, 27 Jamadilakhir 1442H, Selasa – Rakyat boleh menilai sendiri kredibiliti bekas Peguam Negara, Tan Sri Thommy Thomas – pilihan Pakatan Harapan (PH) – yang menulis buku bertaraf ‘sampah’, penuh dengan penipuan serta penyelewengan.

Lebih mengecewakan apabila seorang bekas Peguam Negara yang amat arif selok belok sistem perundangan negara, tergamak menghasilkan buku yang memanipulasi fakta, kata pemerhati politik, Ir Lukman Al Hakim Mohamad.

“Kini rakyat boleh menilai dengan jelas kewibawaan para pimpinan PH terutama bekas Perdana Menteri Tun Dr Mahathir Mohamad yang melantik Thommy Thomas sebagai Peguam Negara.

“Inilah natijahnya mengenepikan ramai lagi peguam Melayu yang berprestasi dan berkapasiti tinggi,” katanya.

Mengulas mengenai buku kontroversi Tommy, Lukman berkata, nada tulisan bekas Peguam Negara itu dilihat cuba mempertahankan diri sendiri.

Namun, malangnya, pekung kelemahan pentadbiran kerajaan PH yang diketuai oleh Dr Mahathir turut terdedah.

Selain itu, cubaan menghina institusi mahkamah dan raja di Malaysia seharusnya di bawa ke muka pengadilan dan dikenakan hukuman yang setimpal.

“Pihak berkuasa mesti menyiasat buku ‘My Story: Justice in the Wilderness’ dan diurus mengikut undang-undang negara yang sepatutnya.

“Saya menyarankan juga Darjah Panglima Setia Mahkota (PSM) yang membawa gelaran Tan Sri yang dikurniakan kepada Tommy pada September 2019, ditarik semula,” katanya.

Terdahulu, Pengarah Jabatan Siasatan Jenayah (JSJ) Bukit Aman, Datuk Huzir Mohamed dipetik berkata, kertas siasatan terhadap bekas Peguam Negara itu dibuka mengikut Seksyen 500 Kanun Keseksaan iaitu memfitnah.

Katanya, satu lagi kertas siasatan dibuka mengikut Seksyen 500 Kanun Keseksaan, Seksyen 203A Kanun Keseksaan (membocorkan maklumat) dan Seksyen 8 Akta Rahsia Rasmi 1972.

Kertas siasatan ketiga pula dibuka mengikut Seksyen 4(1) Akta Hasutan 1948 (perbuatan yang mempunyai kecenderungan menghasut).


Pemilik akaun Twitter ditahan muat naik hantaran hina raja

KUALA LUMPUR, 6 Zulkaedah 1444H, Jumaat – Polis hari ini menahan seorang lelaki tempatan berusia 27 tahun di Seremban, kerana disyaki memuat naik kenyataan berunsur penghinaan terhadap institusi beraja dan provokasi perkauman menerusi laman sosial Twitternya.

Setiausaha Polis Diraja Malaysia (PDRM) Datuk Noorsiah Mohd Saaduddin berkata, polis turut merampas satu telefon bimbit dan dua kad sim semasa menahan lelaki terbabit yang dipercayai pemilik akaun @haziqmahmur9.

Noorsiah berkata, kes lelaki berkenaan disiasat Unit Siasatan Jenayah Terkelas, Bahagian D5, Jabatan Siasatan Jenayah Bukit Aman mengikut Seksyen 4(1) Akta Hasutan 1948 kerana mendatangkan kebencian terhadap mana-mana raja dan kerajaan serta Seksyen 233 Akta Komunikasi dan Multimedia 1998.

“Suspek direman tiga hari bermula hari ini hingga Sabtu,” katanya dalam kenyataan.

Beliau menasihatkan orang ramai menjadi pengguna media sosial yang bijak dan berhemah serta tidak menggunakan platform berkenaan sehingga boleh mendatangkan kegusaran awam serta menggugat keharmonian negara terutamanya melibatkan isu 3R (Bangsa, Agama, Raja).

Katanya tindakan tegas boleh dikenakan terhadap sesiapa sahaja yang menyalahgunakan media sosial mengikut peruntukan undang-undang demi melindungi ketenteraman dan kepentingan masyarakat. – Bernama


Bina lebuh raya baharu hanya galak pertambahan kenderaan

Oleh Athirah Huda Zalhe

BANGI, 26 Syawal 1443H, Jumaat – Langkah pembinaan lebuh raya baharu bukanlah penyelesaian tuntas dalam menangani masalah kesesakan yang berlaku di pusat bandar raya.

Ketua Pusat Penyelidikan Keselamatan Jalan Raya, Universiti Putra Malaysia (UPM), Prof Madya Dr Law Teik Hua berkata, pembinaan lebih banyak lebuh raya hanya menggalakkan pertambahan kenderaan kerana ia seperti satu faktor merangsang pengguna.

Beliau berkata, keadaan itu akhirnya akan mengembalikan negara kepada masalah kesesakan yang berterusan untuk tempoh jangka panjang.

“Kita mempunyai dua cara untuk menyelesaikan masalah iaitu menukar corak perjalanan atau menukar tingkah laku pengguna jalan raya.

“Kita boleh rancang supaya bukan setiap hari kita perlu ke pusat bandar raya. Bolehkah ada industri tertentu yang membenarkan pekerja mereka bekerja dari rumah,” katanya dalam rancangan Dimensi di TV Pertiwi, malam tadi.

Beliau berkata, antara langkah lain yang boleh membantu mengurangkan kesesakan adalah dengan menggalakkan orang ramai tidak memandu ke pusat bandar raya menerusi pengurangan jumlah tempat letak kenderaan.

“Kita boleh mengurangkan bilangan tempat letak kenderaan atau menaikkan bayaran parking kereta. Namun adakah kerajaan sanggup buat demikian?

“Kerana apabila ia dilaksanakan, mesti langkah kerajaan itu dikutuk oleh orang ramai. Tetapi bagi saya ini adalah transisi dan satu proses,” katanya.

Dr Law berkata, jika kerajaan mampu menangani proses itu, tidak mustahil pengguna akan kurang memilih untuk memandu kenderaan sendiri ke pusat bandar.

“Sebab itu kita mengharapkan kerajaan bertegas untuk selesaikan masalah ini. Kita boleh gunakan peluang ini. Semua lihat ramai yang menjadi mangsa kesesakan jalan raya sehingga dua ke tiga jam.

“Jika kita tidak membuat sesuatu, kita akan sama kekal atau makin teruk (berdepan isu kesesakan ini),” katanya.


Israel dibenar masuk ke Qatar ketika Piala Dunia

BAITULMAQDIS, 10 Zulkaedah 1443H, Jumaat – Israel pada Khamis mengumumkan peminat bola sepak negara itu akan dapat memasuki Qatar, tempat Piala Dunia FIFA akan diadakan pada akhir tahun ini, lapor Xinhua.

Menurut kenyataan bersama yang dikeluarkan oleh Menteri Luar Yair Lapid, Menteri Pertahanan Benny Gantz, dan Menteri Kebudayaan dan Sukan Chili Tropper, warga Israel yang memegang tiket Piala Dunia boleh memohon ID Peminat, yang boleh digunakan sebagai visa masuk ke Qatar semasa gala bola sepak berlangsung, meskipun pada hakikatnya dua negara itu belum menjalinkan hubungan diplomatik.

“Hari ini kami memperoleh satu lagi pencapaian politik yang memenuhi hati peminat,” kata Lapid, yang juga Perdana Menteri Giliran di Israel, sambil menambah bahawa kehadiran peminat Israel “membuka pintu kepada hubungan mesra baharu.”

“Qatar ialah sebuah negara berkepentingan antarabangsa, yang turut menyumbang kepada kestabilan rantau kita,” Gantz berkata.

“Saya berharap kunjungan Israel ke negara itu akan mengukuhkan hubungan mesra antara rakyat kedua-dua negara.”

Israel menghubungi Qatar untuk mengatur penerbangan terus menghubungkan Tel Aviv dan Doha, lapor laman sesawang berita Israel Hayom berbahasa Ibrani bulan lalu.-  Bernama


Jaminan Menteri Perpaduan isu sekolah vernakular subjudis

BANGI, 6 Muharram 1442H, Selasa – Jaminan Menteri Perpaduan Negara, Datuk Halimah Sadique bahawa kerajaan tidak akan mengubah sistem pendidikan negara dengan memansuhkan sekolah vernakular disifatkan sebagai subjudis.

Ini kerana kes mengenai sekolah vernakular sedang dibicarakan di mahkamah, kata Presiden Ikatan Guru-Guru Muslim Malaysia (iGuru), Ustaz Mohd Azizee Hasan.

“Justeru, kita serahkan kepada pihak mahkamah menentukan keabsahan berdasarkan prinsip Perlembagaan.

“Isu pokok yang perlu ditekankan ialah memartabatkan bahasa Melayu sebagai bahasa pengantar pengajaran dan pembelajaran di sekolah itu.

“Hal lain ialah isu perpaduan dan intergriti nasional kerana matlamat akhir sebagaimana yang disebut dalam Penyata Razak 1956 ialah menyatukan semua murid dari pelbagai kaum dengan menggunakan satu bahasa dan satu kurikulum untuk mewujudkan perpaduan bangsa,” katanya ketika dihubungi Ismaweb.net hari ini.

Terdahulu Halimah Sadique memberi jaminan kerajaan tidak akan mengubah sistem pendidikan negara dengan memansuhkan sekolah vernakular, demi mewujudkan perpaduan dalam kalangan masyarakat.

Beliau berkata, usaha memupuk perpaduan negara dalam kalangan masyarakat majmuk di Malaysia berupaya dirintis menerusi kaedah lain.

Katanya, kerajaan ketika ini menggiatkan inisiatif untuk menyuntik kesedaran berhubung kepentingan perpaduan dengan menghayati aspek rukun negara bermula di peringkat awal.

Sebelum ini, tiga pertubuhan memfailkan permohonan untuk menjadi pencelah dalam saman yang difailkan iGuru di Mahkamah Tinggi di Kota Bharu bagi mencabar kewujudan sekolah vernakular di negara ini.

Permohonan itu difailkan Majlis Bahasa Cina, Persatuan Bahasa Tamil dan Gabungan Persatuan Bekas Pelajar Sekolah Tamil.

Selain iGuru, ISMA antara gerakan Islam yang memfailkan writ saman berhubung keabsahan sekolah vernakular.

Presidennya, Haji Aminuddin Yahaya menegaskan, sudah tiba masanya mahkamah meletakkan satu titik pengakhiran terhadap sekolah vernakular yang sejak dahulu lagi mewujudkan polemik dalam memupuk perpaduan kaum di Malaysia.

Pada 16 November tahun lalu, Gabungan Pelajar Melayu Semenanjung (GPMS) dan Majlis Pembangunan Pendidikan Islam Malaysia (MAPPIM), juga memfailkan writ saman bagi mendapatkan pengisytiharan bahawa kewujudan sekolah-sekolah Jenis Kebangsaan Cina dan Tamil adalah bercanggah Perlembagaan Persekutuan.


Thailand benar tanam ganja di rumah

BANGKOK, 23 Jamadilakhir 1443H, Rabu – Lembaga Narkotik Thailand merancang akan mengeluarkan ganja daripada senarai dadah, sekali gus membenarkan kepada isi rumah untuk menanam tumbuhan itu.

Thailand menjadi negara Asia Tenggara pertama yang menghalalkan ganja pada 2018 untuk kegunaan perubatan dan penyelidikan.

Di bawah peraturan baharu itu, orang ramai boleh menanam pokok ganja di rumah mereka selepas memaklumkan perkara itu kepada kerajaan tempatan.

Bagaimanapun, ganja tidak boleh digunakan untuk tujuan komersial tanpa permohonan lesen, kata Menteri Kesihatan, Anutin Charnvirakul.

Peraturan itu mesti diterbitkan secara rasmi dalam Warta Diraja untuk tempoh 120 hari sebelum tumbuhan itu dianggap sah ditanam di rumah.

Sementara itu, Kementerian Kesihatan Thailand minggu ini akan membentangkan draf Rang Undang-Undang berasingan kepada Parlimen yang menyatakan butiran penggunaan ganja secara sah, termasuk pengeluaran, penggunaan komersialnya serta garis panduan.

Ganja buatan sendiri harus digunakan untuk tujuan perubatan seperti perubatan tradisional, kata Ketua Pengawal Selia Makanan dan Dadah, Paisal Dankhum.

Undang-undang penanaman ganja secara haram tanpa pemberitahuan kepada kerajaan akan didenda sehingga 20,000 baht atau sehingga 300,000 baht atau tiga tahu penjara atau kedua-duanya sekali.

Difahamkan, langkah itu adalah yang terbaharu dalam rancangan Thailand untuk mempromosikan ganja sebagai tanaman tunai.

Ini kerana, kira-kira satu pertiga daripada tenaga buruh negara itu bekerja dalam bidang pertanian, menurut Bank Dunia.- Agensi


Gempa bumi kuat landa selatan Sumatera, Indonesia

KUALA LUMPUR, 24 Zulhijjah 1442H, Selasa – Gempa bumi kuat bermagnitud pada 6.1 skala Richter melanda Selatan Sumatera di Indonesia pada 6.48 pagi tadi.

Menurut kenyataan Jabatan Meteorologi Malaysia (MetMalaysia), gempa itu berlaku pada kedudukan 244km barat dari Bengkulu, Indonesia dengan kedalaman 48km.

Bagaimanapun, berdasarkan penilaian awal, gempa terbabit tidak membawa ancaman tsunami kepada Malaysia, menurut kenyataan berkenaan. – Bernama